title: Pysäköiminen

text: Pysäköiminen voidaan kieltää sen osoittavilla liikennemerkeillä. Taksiasema-alueille pysäköiminen on tavallisesti kielletty, mutta pysäyttäminen sallittu kaikille ajoneuvoille. Molemmilta puolilta katua pysäköiminen voidaan kieltää pysäköintikieltoalue-liikennemerkillä. Lisäkilvillä ilmoitetaan sallitut ajoneuvot, maksulliset pysäköintiajat ja pysäköintikiekon käyttövelvollisuus.


title: Pysäköiminen

text: Ajoneuvo voidaan pysäköidä yksityisalueella autotalliin tai pihalle. Yleisellä alueella ajoneuvon saa pysäköidä sellaisen tien tai kadun varteen, jossa pysäköimistä ei ole erikseen kielletty. Pysäköintialueet ovat tavallisia siellä, missä tilaa on käytettävissä ja maan hinta on alhainen. Pysäköintilaitokset käyttävät maa-alan tehokkaammin hyödyksi, sillä ne ovat usein joko maanpäällisiä tai maanalaisia monikerroksisia laitoksia. Polkupyörille voi olla omat pysäköintilaitoksensa ja -alueensa.


title: Pysäköiminen

text: Useimmille ajoneuvoille on kolme erilaista pysäköintitapaa, jotka riippuvat ajoneuvojen sijainneista toisiinsa nähden – taskupysäköinti, rinnakkaispysäköinti ja vinottaispysäköinti.


title: Pysäköiminen

text: Taskupysäköinnissä ajoneuvot ovat jonossa peräkkäin: takana olevan ajoneuvon etuosa on edessä olevan ajoneuvon takaosassa kiinni, katukiveyksen suuntaisesti. Taskupysäköinti on tavallisin pysäköintitapa kaupungeissa kadun reunaan. Taskupysäköinti vie kadun reunasta pituussuunnassa enemmän tilaa kuin rinnakkais- tai vinottaispysäköinti.


title: Pysäköiminen

text: Rinnakkaispysäköinnissä ajoneuvot ovat rinnakkain kylki kylkeä vasten, ja ajoneuvot ovat 90 asteen kulmassa ajoradan reunaan nähden. Rinnakkaispysäköintiä käytetään tavallisesti pysäköintialueilla ja pysäköintilaitoksissa.


title: Pysäköiminen

text: Vinottaispysäköinti on rinnakkaispysäköintiä, mutta ajoneuvot ovat vinossa suhteessa kiveykseen, muodostaen terävän kulman kiveyksen kanssa. Kulma mahdollistaa helpomman ja nopeamman ajoneuvon asettelemisen ja vaatii pienemmän tilan asettelemiseen, minkä vuoksi pysäköintijärjestelyt mahtuvat pienempään tilaan. Vinottaispysäköintiä käytetään pysäköintipaikoilla ja toisinaan katujen varsilla.


title: Pysäköiminen

text: Ajoneuvojen lisääntyvä määrä lisää myös pysäköinnin kysyntää. Pysäköintipaikkojen määrää ei kuitenkaan voida lisätä loputtomiin, sillä pysäköintipaikat vievät aina tilaa joltain muulta. Näin ollen vapaan pysäköintipaikan löytäminen saattaa vaikeutua.


title: Pysäköiminen

text: Usein kaupunkialueilla pysäköinnistä veloitetaan pysäköintimaksu. Joissain maissa pysäköintipaikan voi myös ostaa. Esimerkiksi vuonna 2006 Bostonissa pysäköintipaikka maksoi 250 000 Yhdysvaltain dollaria.


title: Aleksandr Melentjev

text: Aleksandr Remmovitš Melentjev (, 27. kesäkuuta 1954 Penza – 16. helmikuuta 2015) oli Neuvostoliittoa edustanut pistooliampuja ja olympiavoittaja.


title: Aleksandr Melentjev

text: Melentjev oli menestyksekäs pistooliampuja. Hänen kirkkain saavutuksensa oli olympiakulta Moskovasta 1980 50 m pistoolissa maailmanennätystuloksella 581, joka säilyi maailmanennätyksenä vuoden 2014 MM-kisoihin saakka, jolloin Jin Jong-oh ampui tuloksen 583. MM-kilpailuista Melentjev voitti lukuisia joukkuemaailmanmestaruuksia sekä hopeamitaleja henkilökohtaisissa ja joukkuekilpailuissa. Hänellä oli hallussaan 25 m vakiopistoolin joukkuemaailmanennätys 1725 vuodelta 1985.


title: Martin Tomczyk

text: Martin Tomczyk (s. 7. joulukuuta 1981 Rosenheim, Saksa) on saksalainen autourheilija. Tomczyk kilpaili kartingin jälkeen Formula BMW:ssä ja Saksan Formula 3 -sarjassa ennen kuin siirtyi DTM-sarjaan vuonna 2001. DTM:ssä hän on ajanut monet vuodet Audilla, nykyään hän ajaa BMW:llä. Vuonna 2011 Tomczyk voitti DTM-sarjan mestaruuden, kun hänen paras loppusijoituksensa oli ollut tätä ennen kolmas sija vuodelta 2007.


title: Martin Tomczyk

text: Tomczykin isä Hermann on Deutscher Motor Sport Bundin presidentti.


Martin Tomczyk


title: Introspektio

text: Introspektio (lat.) eli "itsehavainto" tai "itsetarkkailu" on psykologinen tiedonhankintamenetelmä, jossa tutkittava kertoo itse omista ajatuksistaan, haluistaan, tuntemuksistaan ja aistimuksistaan. Sen vastakohtana on "ekstrospektio", itsensä ulkopuolella olevien asioiden havainnointi.


title: Introspektio

text: Saksalainen psykologi Wilhelm Wundt käytti introspektiota Leipzigiin vuonna 1879 perustamassaan kokeellisen psykologian laboratoriossa. Wundt uskoi, että hän pystyi saamaan tietoa tutkimuskohteidensa mielten toiminnasta käyttämällä introspektiota osana kokeitaan. Näin hän halusi tutkia mieltä sen perustekijöistä käsin. Wundt ei kuitenkaan keksinyt tällaista lähestymistapaa, vaan se voidaan johtaa taaksepäin ainakin Sokrateehen asti. Wundtin tuoma uutuus oli introspektion käyttäminen kokeellisessa tutkimuksessa, ja sen tuominen näin osaksi vastaperustettua psykologiaa.


title: Introspektio

text: Myöhemmin behavioristit vastustivat introspektionismia, koska he katsoivat, että ensimmäisen persoonan näkökulmaan perustuva tutkimus oli epäluotettavaa. Behavioristien mukaan psykologian tuli ollakseen tieteellistä perustua sen sijaan objektiiviseen ja mitattavissa olevaan kolmannen persoonan näkökulmaan perustuvaan tutkimukseen. Tämä johti siihen, että psykologiassa keskityttiin ulkoisesti havaittavaan käyttäytymiseen.


title: Nicolás Terol

text: Nicolás ”Nico” Terol Peidro (s. 27. syyskuuta 1988 Alcoy, Alicanten maakunta, Espanja) on espanjalainen ratamoottoripyöräilijä, joka ajaa Aprilia -tallissa 125-kuutioisten MM-sarjassa.


title: Nicolás Terol

text: Terol debytoi MM-sarjassa 125-kuutioisissa vuonna 2005 Derbi-tallissa ja saavutti yhden MM-pisteen. Seuraavalla kaudella hän nousi sarjan keskikastiin kerättyään 53 MM-pistettä, joilla hän sijoittui neljänneksitoista. Hän jatkoi Derbi-tallissa vielä kaudella 2007, jolloin hän onnistui saavuttamaan vain 19 pistettä ja sijoittui 22:nneksi.


title: Nicolás Terol

text: Terol siirtyi kaudeksi 2008 Aprilia-talliin, jossa hän teki läpimurtonsa maailman eliittiin. Hän sijoittui vielä kauden avauskilpailussa Qatarissa kymmenneksi. Jo seuraavassa kilpailussa Espanjassa hän ajoi ensimmäistä kertaa palkintokorokkeelle Simone Corsin jälkeen toiseksi – se on myös hänen paras sijoituksensa tähän mennessä. Seuraavassa kisassa Portugalin Estorilissä hän ajoi kolmanneksi Corsin ja maanmiehensä Joan Oliven jälkeen. Kiinan GP:ssä hän jäi palkintosijojen ulkopuolelle sijoittuessaan kahdeksanneksi mutta seuraavassa kilpailussa Ranskassa hän ajoi kolmanneksi. Ensimmäisen osakilpailuvoittonsa hän saavutti Indianapolisissa, ja kauden loppupisteissä hän sijoittui viidenneksi.


title: Nicolás Terol

text: Seuraavat kaudet Terol ajoi edelleen Aprilialla. Kaudella 2009 hän voitti Tšekin osakilpailun ja sijoittui kokonaispisteissä kolmanneksi. Kaudella 2010 hän voitti Qatarin, Tšekin ja Indianapolisin osakilpailut ja sijoittui kokonaiskilpailussa toiseksi. Kaudella 2011 hän voitti maailmanmestaruuden oltuaan nopein kahdeksassa osakilpailussa.


title: Marita Ståhlberg

text: Marita Ståhlberg ((26. toukokuuta 1926 Helsinki – 18. kesäkuuta 2015 Helsinki)) oli suomalainen balettitanssija, koreografi ja balettikoulunjohtaja.


title: Marita Ståhlberg

text: Ståhlberg kiinnitettiin Suomen Kansallisoopperan balettiin 1950, balettikoulun opettaja hän oli vuodesta 1964, sittemmin sen johtaja. Ståhlberg edusti klassista koulukuntaa ja oli sen mukaisesti sekä tanssissaan että opettajana hyvin täsmällinen.


title: Marita Ståhlberg

text: Ståhlbergille myönnettiin Pro Finlandia -mitali 1972.


title: Snooker-kausi 2008–2009

text: Snookerin ammattilaiskausi 2008–2009 käynnistyi elokuussa 2008 Belfastissa Pohjois-Irlannissa. Viimeiset puolitoista vuotta hurjassa vireessä ollut hallitseva maailmanmestari Ronnie O'Sullivan voitti aloitusturnauksen, jonka finaalissa vastassa oli kokenut Dave Harold, joka ei ollut saavuttanut finaalipaikkaa 13 vuoteen ammattilaisturnauksessa. O'Sullivan pelasi itsensä finaaliin myös kauden toisessa turnauksessa, mutta nuori läpimurron tehnyt Ricky Walden voitti turnauksen ja esti O'Sullivania saavuttamasta kolmannen peräkkäisen ranking-turnausvoiton. Kauden alun selkein alisuorittaja oli Shaun Murphy, joka edelliskaudella oli ollut kolmessa finaalissa ja kolmessa semifinaalissa, ja joka hävisi kolmessa ensimmäisessä turnauksessa jo ensimmäisen ottelunsa saavuttaen minimaalisen ranking-pistesaldon. "Grand Prix" -turnauksessa Ryan Day oli koko turnauksen huippuvireessä, mutta finaalissa nousu 7–2 tappioasemasta oli liikaa vaadittu, ja John Higgins voitti ensi kertaa ranking-turnauksen kotimaassaan Skotlannissa. Ammattilaiskiertue kävi tällä kaudella ensimmäistä kertaa Bahrainissa, mutta huippupelaajat Steve Davis, Ronnie O'Sullivan, John Higgins, Mark Selby sekä Ding Junhui vetäytyivät turnauksesta eri syihin vedoten. Tämä antoi mahdollisuuden useammalle karsijalle saavuttaa enemmän ranking-pisteitä. Pitkään parasta kuntoaan hakenut Matthew Stevens pelasi itsensä yli kolmen vuoden tauon jälkeen finaaliin, kuitenkin taas kerran vain hävitäkseen tämän niukasti erin 7–9 Australian Neil Robertsonille, jonka edelliskausi oli niin ikään vaisuhko. Stevens on kahdesti hävinnyt maailmanmestaruusturnauksen finaalissa erin 16–18. Turnauksessa esiintyi pitkästä aikaa mallikkaasti myös seitsenkertainen maailmanmestari Stephen Hendry, jonka Stevens pudotti semifinaalissa erin 6–4. Nuori Judd Trump esiintyi syyskaudella myös edukseen saavuttaen muun muassa semifinaalipaikan "London Royal Watches Grand Prix" -turnauksessa, ja tämän jälkeen vielä ensimmäisen ammattilaisturnausvoittonsa "The Masters Qualifying" -turnauksessa. "Masters"-turnauksen finaalissa kohtasivat Ronnie O´Sullivan ja Mark Selby, joka jatkoi tappiotonta putkeaan tässä turnauksessa tähän otteluun saakka. "The Rocket" katkaisi tämän putken ja nosti arvostetun pystin jo neljättä kertaa uransa aikana. Tässä turnauksessa O'Sullivan pelasi kepillä, jolla oli harjoitellut vain pari tuntia ennen turnauksen alkua. "Welsh Open" -turnauksessa molemmat finalistit lähtivät taistelemaan uransa ensimmäisestä ranking-turnausvoitosta, ja edellisen vuoden maailmanmestaruuskisojen finalisti, ja koko kauden vakuuttavasti useassa semifinaalissa esiintynyt, Ali Carter onnistui tässä Joe Swailia vastaan. Pekingissä nähtiin jälleen yllätys, koska turnausvoittajaksi nousi pitkästä aikaa vanha konkari Peter Ebdon, joka kukisti finaalissa "Grand Prix" -voittaja Higginsin. Higgins saavutti kauden huipennuksessa jo kolmannen maailmanmestaruutensa. Finaalissa Shaun Murphy ei kyennyt vastaamaan Higginsin varmuuteen ja jäi näin vaille toista mestaruuttaan. Maailmanmestaruusturnauksessa nähtiin myös upea 147 pisteen "maksimibreikki", jonka suoritti kaikkien aikojen snooker-pelaajaksi kehuttu Stephen Hendry.


title: Aune Mikkonen

text: Aune Annikki Mikkonen (19. huhtikuuta 1922 Oulu – 14. heinäkuuta 2002) oli suomalainen taidegraafikko.


title: Aune Mikkonen

text: Mikkosen vanhemmat olivat vahtimestari Matti Mikkonen ja Jenny Mikkonen, o.s. Pyykkö.


title: Aune Mikkonen

text: Mikkonen opiskeli Vapaassa taidekoulussa 1946–1947, Suomen Taideakatemian koulussa hän sai 1948–1950 ja 1951–1952 koulutuksen sekä taidemaalariksi että taidegraafikoksi. Hän opiskeli Atelier Calevaert-Brunissa Pariisissa 1956 ja osallistui Tuulikki Pietilän grafiikan jatkokurssille 1957. Taidemaalarikoulutuksesta huolimatta hän piti itseään ennen kaikkea graafikkona, sillä värit eivät olleet hänen luontainen ilmaisukeinonsa. Hän pani töitään esille julkisesti ensimmäisen kerran 1952, mutta ensimmäisen yksityisnäyttelyn hän piti vasta 1960-luvun lopulla. Hän oli erityisesti luonnon havainnoitsija ja tulkitsija. Hän lahjoitti Ateneumin taidemuseolle vuonna 2001 yli 200 grafiikan lehteä ja 29 luonnoskirjaa. Mikkonen teki myös exlibriksiä.


title: Aune Mikkonen

text: Mikkoselle myönnettiin Pro Finlandia -mitali 1973.


title: Chott

text: Chott, ääntämys ranskan kielen mukaan, tarkoittaa Saharassa olevaa järveä, joka on kuiva kesällä, mutta vetinen talvella. Suurin näistä on 5000-7000 km 2 laajuinen Chott el Djerid Tunisiassa.


title: Erg

text: Erg voi tarkoittaa:


title: Alfonso XI

text: Alfonso XI (13. elokuuta 1311 – maaliskuu 1350) oli keskiajan kuningas. Hän oli Ferdinand IV:n ja tämän puolison Constançan poika.


title: Alfonso XI

text: Alfonso nousi Kastilian ja Leónin hallitsijaksi isän kuoltua vuonna 1312.


title: Alfonso XI

text: Alfonsolla oli puolisonsa Portugalin Marian kanssa kaksi poikaa, mukaan lukien tuleva kuningas Pietari I Julma. Lisäksi hän sai kymmenen lasta rakastajattarensa Eleanor Guzmánilaisen kanssa, joista vanhin Henrik II Äpärä syrjäytti Pietarin vuonna 1369.


title: Alfonso XI

text: Alfonso menehtyi ruttoon mustan surman riehuessa Euroopassa.


title: Ferdinand IV (Kastilia)

text: Ferdinand IV "El Emplazado" (6. joulukuuta 1285 – 7. syyskuuta 1312) oli keskiaikainen hallitsija. Hän toimi Kastilian ja Leónin kuninkaana vuodesta 1295.


title: Ferdinand IV (Kastilia)

text: Ferdinand oli Sancho IV:n ja tämän puolison María de Molinan poika. Häntä seurasi kuninkaana hänen poikansa Alfonso XI.


title: Mimi Rogers

text: Mimi Rogers, synt. Miriam Spickler (s. 27. tammikuuta 1956 Coral Gables, Florida) on yhdysvaltalainen näyttelijä ja pokerinpelaaja. Hän teki läpimurtonsa Hollywoodissa vuoden 1987 elokuvassa "Someone to Watch Over Me".


title: Mimi Rogers

text: Rogers on näytellyt lähinnä indie-elokuvissa, ja hän on esiintynyt muun muassa elokuvissa "The Rapture" (1991), "Wedlock – kalmankihla" (1991) ja "Dark Horse" (1992). Hänen valtavirran elokuviinsa kuuluvat esimerkiksi "Austin Powers – kumma jätkä" vuodelta 1997 ja "Lost in Space – matkalla avaruuteen" vuodelta 1998. Rogers on lisäksi vieraillut useasti televisiosarjassa "Salaiset kansiot", jossa hän esitti FBI-agentti Diana Fowleyta. Hän on myös esiintynyt pääroolissa televisiosarjassa "The Loop". Tuoreimpia rooleja on muun muassa televisioelokuvassa "" (2005). Vuodesta 2003 alkaen Rogers on pelannut useissa pokeriturnauksissa.


title: Mimi Rogers

text: Vuosina 1976–1980 Rogers oli naimisissa Jim Rogersin kanssa. Vuonna 1987 hän meni naimisiin näyttelijä Tom Cruisen kanssa ja esitteli tälle uskontonsa skientologian. He erosivat vuonna 1990. Vuodesta 2003 lähtien Rogers on ollut naimisissa tuottaja Chris Ciaffan kanssa, ja heillä on kaksi lasta.


title: Yleisurheilun Afrikan-mestaruuskilpailut 1982

text: Vuoden 1982 yleisurheilun Afrikan-mestaruuskilpailut järjestettiin Kairossa, Egyptissä.


title: Vuorovaikutteinen demokratia

text:
Vuorovaikutteinen demokratia kannattaa informaatioteknologian käyttämistä nykyisten demokraattisten hallitusjärjestelmien kehittämiseksi tarkoituksella antaa äänestäjäkunnalle suurempi mahdollisuus osallistumiseen. Se on osa sähköisten kansalaisadressien järjestelmien kehitystä. Järjestelmät toimivat hallituksen eri tasoilla ja ne saatetaan luokitella sähköisen demokratian osajoukkoon.Moninäkökulmaiset päätökset
Poliitikkojen, joista tulee moninäkokulmaisen asian sisältävät politiikat, ominaisuudet ja luottamus äänestämisen sijaan, vuorovaikutteinen demokratia sallii ääniä yksittäisiin asioihin, joista voidaan helpommin päättää.


title: Vuorovaikutteinen demokratia

text:
Demokratia tiedon käsittelijänä
Jokaisen äänestäjän voidaan ajatella olevan hienovarainen päätöksen tekevä tiedon käsittelijä koskien kutakin asiaa. Vaikutustekijöitä ovat heidän älynsä, kokemuksensa, moraali, arvot ja kuinka äänestys vaikuttaa heidän tulevaisuuksiinsa. Muutaman sadan ihmisen päätökset parlamentaarisessa demokratiassa verrattuna vuorovaikutteisen demokratian tuhansiin tai miljooniin äänestäjiin, kukin laajoine elämänkokemuksineen, käsittelee paljon enemmän tietoa ja saattaa tehdä paljon parempia päätöksiä Parliamentary Democracy.


title: Vuorovaikutteinen demokratia

text:
Turvallisuus
Vaalijärjestelmän turvallisuus on ratkaisevan tärkeätä mille tahansa demokratian muodolle, mutta informaatioteknologian käyttö lisää uusia petoksen mahdollisuuksia. Internetin pankkijärjestelmissä käytössä olevien kaltaisia järjestelmiä on ehdotettu varmistamaan vuorovaikutteisen demokratian turvallisuutta. Kuitenkin on myös huolia siitä, että henkilökohtaiset tiedot ja äänestyskaavat avoinna ”isoveli” –tyyliselle manipuloinnille. Vuorovaikutteisen demokratian kannattajat väittävät, että itsenäisen oikeuslaitoksen ja poliisivoimien tukemat vahvat sääntelyt tulevat olemaan riittäviä tällaisten uhkien ehkäisemisessä.


title: Vuorovaikutteinen demokratia

text:
Kustannukset
Vuorovaikutteisen demokratian kannattajat uskovat, että informaatioteknologian käyttö on ratkaisevan tärkeää niin monien julkisten äänestysten kustannusten kontrolloimiseksi. Järjestelmien vakiinnuttua niitä voidaan käyttää demokratian kaikilla tasoilla: kansallisella, alueellisella, paikallisella. Kuitenkin järjestelmän reiluuden varmistamiseksi jokaiselle yhteiskunnassa pitää turvata helppo pääsy päätteille (matkapuhelimet tai tietokoneet). Tämä saattaa sisältää julkisen pääsyn kirjastojen myötä, mutta toiset korostavat, että henkilökohtaisen tietokoneen käyttö lisääntyy ja pian kaikilla on pääsy.


title: Vuorovaikutteinen demokratia

text:
Tiedotusvälineiden osallistuminen
Kaikki demokratiat pohjautuvat lehdistönvapaudelle ja tämä on erityisesti totta vuorovaikutukselliselle demokratialle. Ilman median osallistumista ehdotusten ja äänestysten raportointiin järjestelmä ei luo tarpeeksi äänestäjäkunnan kiinnostusta ja osallistumista. Vaikka vuorovaikutteinen demokratia tarjoaa medialle valmiiksi tehdyn vuorovaikutuksellisen tarinan juonen on myös mahdollisten ennakkoasenteita, jotka saattavat tarvita lainsäädäntöä.


title: Vuorovaikutteinen demokratia

text:
Vuorovaikutuksellinen demokratia ja parlamentti
Vuorovaikutuksellinen demokratia tunnustaa parlamentaaristen puolueiden ja hallituksen tärkeyden. Tämä on nähty näiden poliittisten järjestelmien laajentamisena ja tunnustaa, että hallitus on olennainen osa uusien lakien ja poliitikkojen täytäntöön panemisessa ja että parlamentin täytyy valvoa järjestelmää ja selkiyttää ehdotuksia niin, että ne toimivat lakeina. Kuitenkaan jotkut vuorovaikutuksellisen demokratian kannattajat eivät näe tehtävää lordien kamarille House of Lords.


title: Katherine Neville

text: Katherine Neville (s. 4. huhtikuuta 1945 Saint Louis) on yhdysvaltalainen kirjailija. Hänen romaaninsa "Musta kuningatar" (1988) on laaja teos, jonka tapahtumat sijoittuvat Ranskan vallankumouksen aikaan ja 1970-luvun alkuun. Kirjan henkilöt etsivät Kaarle Suuren shakkilautaa, joka sisältää erään arvoituksen ja sen ratkaisun.


title: NHL-kausi 1991–1992

text: Kausi 1991-1992 oli National Hockey Leaguen historian 75. kausi. Sarjaan kuului 22 joukkuetta, joista jokainen pelasi runkosarjassa 80 ottelua. Stanley Cupin voitti Pittsburgh Penguins, joka saavutti historian toisen mestaruutensa. Loppuottelussa Penguins voitti Chicago Blackhawksin otteluvoitoin 4-0.


title: Peter Beere

text: Peter Beere (s. 1951) on brittiläinen nuortenkirjailija. Häneltä on suomennettu fantasiaromaani "Tuomion miekka" (1993).


title: Peter Goldreich

text: Peter Goldreich (s. 14. heinäkuuta 1939) on yhdysvaltalainen astrofyysikko. Hän voitti vuonna 1993 Royal Astronomical Societyn kultamitalin ja vuonna 2007 Shaw-palkinnon.


title: Peter Goldreich

text: Cornellin yliopistosta valmistunut Goldreich on työskennellyt pitkään Kalifornian teknologian instituutissa.


title: Peter Goldreich

text: Goldreich sai valinnan Kansalliseen tiedeakatemiaan vuonna 1972 sekä Yhdysvaltain taiteiden ja tieteiden akatemiaan 1973. Hän on myös Royal Societyn ulkomaalaisjäsen.


title: David Mitchell

text: David Mitchell (s. tammikuu 1969) on englantilainen kirjailija. Hän oli Booker-palkintoehdokas romaaneistaan "number9dream "ja "Pilvikartasto". Mitchell on valmistunut Kentin yliopistosta ja työskennellyt opettajana Japanissa.


title: David Mitchell

text: "Pilvikartasto" (2004) on voittanut useita kirjallisuuspalkintoja, muun muassa "British Book Awards" -palkinnon. Romaanin pohjalta julkaistiin samanniminen elokuva vuonna 2012.


title: David Mitchell

text: "The Bone Clocks" on voittanut parhaan romaanin World Fantasy -palkinnon vuonna 2015.


title: Brian Francis Slattery

text: Brian Francis Slattery on yhdysvaltalainen toimittaja ja kirjailija. Hänen esikoisromaaninsa "Avaruusblues" (2007) on New Yorkiin sijoittuva kertomus, joka sisältää aineksia pulp-kirjallisuudesta ja supersankaritarinoista.


title: Helen Duncan

text: Helen Duncan (25. marraskuuta 1897 – 6. joulukuuta 1956) oli skottilainen meedio ja viimeinen Isossa-Britanniassa noituudesta vuoden 1735 Witchcraft Actin mukaan vankeuteen tuomittu.


title: Helen Duncan

text: Duncan syntyi Callanderissa Stirlingissä. Hän oli naimisissa sodassa haavoittuneen veteraanin kanssa ja kuuden lapsen äiti ja työskenteli valkaisutehtaassa.


title: Helen Duncan

text: Duncan saavutti mainetta meediona, joka auttoi ottamaan yhteyttä kuolleisiin läheisiin vaipumalla transsiin ja erittämällä suustaan ektoplasmaa, jonka avulla henget saattoivat puhua elävien kanssa. Hän antoi useita näytöksiä ympäri Britanniaa ja keräsi runsaan joukon kannattajia.


title: Helen Duncan

text: London Spiritual Alliance tutki Duncanin tapausta ja 1931 ja julisti hänet huijariksi. Vuonna 1933 Edinburghin seriffi tuomitsi hänet kymmenen punnan sakkoihin ja kuukauden vankeuteen huijauksesta.


title: Helen Duncan

text: Sodan aikana Duncan asui Portsmouthissa. Vuonna 1941 hän väitti kuolleen merimiehen haamun ilmestyneen hänelle ja ilmoittaneen laivansa HMS Barhamin juuri uponneen. Taistelulaivan menetys pidettiin salaisuutena kolme kuukauden ajan saksalaisten hämäämiseksi.


title: Helen Duncan

text: Duncanin paljastukset herättivät viranomaisten huomion ja poliisi keskeytti 19. tammikuuta 1944 hänen istuntonsa ja pidätti hänet ja kolme yleisöstä. Duncan tuomittiin Witchcraft Actin perusteella yhdeksän kuukauden vankeuteen ja häntä pidettiin Hollowayn vankilassa Lontoossa. Yleisesti uskotaan että tuomiolla pyrittiin estämään Duncania paljastamasta sotasalaisuuksia, kuten tulevaa Normandian maihinnousua. Tuomion taustalla on katsottu olevan laivaston tiedustelupalvelun ja MI5:n.


title: Helen Duncan

text: Duncan vapautui vankilasta 22. syyskuuta 1944 ja jatkoi toimiaan. Hänet pidätettiin vielä kerran marraskuussa 1956, vähän ennen kuolemaansa.


title: Helen Duncan

text: Helen Duncanista on myöhemmin tullut eräänlainen kuuluisuus, jolle on omistettu kolmisenkymmentätuhatta websivustoa ja hänen kannattajansa ja jälkeläisensä ovat kampanjoineet ja vaatineet kumoamaan hänen tuomionsa ja puhdistamaan hänen maineensa.


title: Helen Duncan

text: Vastoin yleistä uskomusta Helen Duncan ei ollut viimeinen Britanniassa noituudesta tuomittu, vaan vielä syyskuussa 1944 72-vuotias Jane York tuomittiin viiden punnan uhkasakkoon seitsemästä yrityksestä kommunikoida kuolleiden henkien kanssa.


title: Jamie Green

text: Jamie Green (s. 14. kesäkuuta 1982 Leicester, Yhdistynyt kuningaskunta) on englantilainen autourheilija. Kaudella 2002 hän ajoi Britannian Formula Renault'ssa ja vuonna 2003 Britannian Formula 3:ssa. Vuonna 2004 Green kilpaili Formula 3:n Eurosarjassa ja voitti seitsemän kilpailua ja mestaruuden. Nykyään Green ajaa DTM-sarjassa, jossa hän kilpaili vuosina 2005-2012 Mercedes-Benzillä ja vuodesta 2013 eteenpäin Audilla.


title: Jamie Green

text: Green palkittiin vuonna 2002 McLaren Autosport BRDC Award -palkinnolla.


title: P. R. Morrison

text: P. R. Morrison on brittiläinen lasten- ja nuortenkirjailija. Hän on syntynyt Orkneysaarilla Skotlannissa mutta asuu nykyisin Lontoossa. Häneltä on suomennettu esikoisromaani "Tuulenkesyttäjä" (2006) sekä päähenkilön tarinaa jatkava "Aaltomatkaaja" (2007).


title: Run Run Shaw

text: Sir Run Run Shaw CBE (, alun perin 邵仁楞; ; 23. marraskuuta 1907 – 7. tammikuuta 2014) oli hongkongilainen liikemies, mediamoguli ja hyväntekijä.


title: Run Run Shaw

text: Run Run Shaw perusti veljensä Run Me Shawin kanssa Shaw Brothers Studion, jolla on nimissään useita kuuluisia elokuvia. Hänelle myönnettiin vuonna 2007 Hong Kongin elokuvapalkintotilaisuudessa palkinto elämäntyöstä. Lisäksi hän sai vuonna 1998 Suuren Bauhinia-mitalin. Shaw loi Shaw-palkinnon ("idän Nobel"), jota on jaettu vuodesta 2004 lähtien merkittäville tieteilijöille tähtitieteen, lääketieteen ja matematiikan aloilla.


title: Run Run Shaw

text: Asteroidi on nimetty hänen mukaansa.


title: Thomas Gold

text: Thomas Gold (22. toukokuuta 1920 – 22. kesäkuuta 2004) oli itävaltalaissyntyinen astrofyysikko ja kosmologi. Hän työskenteli pitkään Cornellin yliopistolla Yhdysvalloissa.


title: Thomas Gold

text: Pysyvän tilan teorian kehittäjiin kuuluneelle Goldille myönnettiin Royal Astronomical Societyn kultamitali vuonna 1985.


title: Shiing-Shen Chern

text: Shiing-Shen Chern (; 26. lokakuuta 1911 – 3. joulukuuta 2004) oli kiinalainen matemaatikko. Hän kuului 1900-luvun differentiaaligeometrian tunnetuimpiin hahmoihin.


title: Shiing-Shen Chern

text: Chern syntyi Jiaxingissa, mutta muutti vuonna 1922 Tianjiniin, jossa hän pääsi vuonna 1926 opiskelemaan Nankain yliopistoon. Valmistuttuaan vuonna 1930 hän täydensi vuosina 1931–1934 opintojaan Tsinghuan yliopistolla.


title: Shiing-Shen Chern

text: Chern työskenteli uransa aikana pitkään niin Kiinassa kuin Yhdysvalloissakin, ja hänellä oli myös Yhdysvaltain kansalaisuus. Hän oli Kalifornian yliopiston matemaattisten tieteiden tutkimusinstituutin perustaja ja ensimmäinen johtaja. Hän sai Kansallisen tiedemitalin (USA), Wolfin matematiikan palkinnon, Lobatševski-mitalin ja Shaw-palkinnon.


title: Shiing-Shen Chern

text: Chern kuoli Tianjinissa 93-vuotiaana. Hänen mukaansa on nimetty asteroidi 29552 Chern.


title: Immonen

text: Immonen on savolainen sukunimi. Sen arvellaan olevan kansanomainen muunnos ortodoksisesta pyhimysnimestä Immanuel. Nimi on jo varhain levinnyt kautta koko Savon sekä savolaisen muuttoliikkeen mukana Pohjanmaalle ja paikoin Hämeeseenkin. Stolbovan rauhan 1617 jälkeen Immosia siirtyi sankoin joukoin uudelle voittomaalle Käkisalmen lääniin, nykyiseen Pohjois-Karjalaan ja Laatokan-Karjalaan.


title: Saksan jalkaväen harjoitusohjesääntö

text:
Saksan jalkaväen harjoitusohjesääntö on jääkärien Berliinissä vuonna 1915 julkaisema
sotilaskäsikirja. Kirja jaettiin jääkäreille vuoden 1916 alussa.


title: Saksan jalkaväen harjoitusohjesääntö

text:
Kirjan koko on A6 ja siinä on 109 sivua. Esilehdellä lukee kirjan nimi muodossa "Saksan jalkaväen harjoitusohjesääntö - kouluutus"(sic.)" - suomennos". Tekijän nimeä, julkaisijaa tai alkuteoksen nimeä siihen ei ole merkitty.
Tämä on olosuhteiden kannalta ymmärrettävää: sotilaskäsikirjan ei haluttu johdattavan käyttäjien eli jääkärien
tai heidän täsmällisten taustavoimiensa jäljille. Kannet ovat mustat. Kirjan sisältö on jaettu 249:ään numeroituun kohtaan.


title: Saksan jalkaväen harjoitusohjesääntö

text: Heikki Nurmio (1933) mainitsee, että ohjesäännön kääntäminen oli tulevan suomalaisen sotilaskäsikirjan alkutyö. Edelleen hän kuvaa, että ohjesääntöä varten oli kehitettävä suomalaisia komentosanoja. "Miltä tuntui esimerkiksi 'Seitzengewehr - plantz auf!'-komennon rinnalla 'Pistimet - kiinni!' Vasta käytännössä ne saivat kaikunsa." Nurmion mainitsema esimerkki on kohdasta "Otteet" / "Pistimen kiinnitys ja tuppeenvienti", ohje n:o 43. Ohjesäännön hiomista käytännössä kuvaa, että ohjesäännön käytössä olleeseen kappaleeseen komento on lyijykynällä korjattu muotoon "Pistin - kiinni!"


title: Riemukupla (elokuva)

text: Riemukupla ("The Love Bug") on Walt Disney Productionsin tuottaman "Riemukupla"-elokuvasarjan ensimmäinen elokuva vuodelta 1968. Robert Stevensonin ohjaamassa elokuvassa näyttelevät muun muassa Dean Jones, Michelle Lee, David Tomlinson ja Buddy Hackett.


title: Riemukupla (elokuva)

text:
Huonosti menestynyt kilpa-autoilija Jim Douglas (Jones) on taloudellisissa vaikeuksissa eikä hänellä ole autoa. Hänen yrittäessään ostaa autoa Peter Thorndykelta (Tomlinson) autoliikkeeseen ilmestyy valkoinen kuplavolkkari, joka ei ole Thorndyken mieleen, mutta Jim puolustelee autoa. Jimin lähtiessä kotiin Kupla seuraa häntä ja seuraavana aamuna häntä epäillään autovarkaudesta. Jim tekee Thorndyken kanssa sopimuksen kuplasta ja ostaa sen. Kuplalla on kuitenkin oma tahto, jota Jim ei ymmärrä. Hän joutuu vaikeuksiin Thorndyken kanssa ja tämän sihteeri (Lee) kokeilee Kuplaa. Sekään ei suju hyvin. Sihteeri ehdottaa auton vaihtoa, mutta Jim kieltäytyy. Jimin kaveri (Hackett) alkaa itse uskoa, että Kupla on elävä, ja antaa sille nimen Herbie. Sitten Jim alkaa kisailla ja Herbien avulla voittoja tulee paljon. Jim kuitenkin luulee, että voitot johtuvat hänestä eivätkä Herbiestä. Samalla myös Peter Thorndyke alkaa kiinnostua Herbiestä ja yrittää viedä sen.
"Video-oppaassa" vuodelta 1994 "Riemukupla" saa kaksi tähteä viidestä, mikä vastaa sanallista arviota ”keskinkertainen”.


title: Tiina Raevaara

text: Tiina Raevaara (s. 5. maaliskuuta 1979 Kerava) on suomalainen kirjailija.


title: Tiina Raevaara

text: Vuonna 2006 Raevaara voitti Martti Joenpolven novellikilpailun. Hänen esikoisromaaninsa "Eräänä päivänä tyhjä taivas" ilmestyi vuonna 2008. Toinen teos, novellikokoelma "En tunne sinua vierelläni" (2010) voitti Runeberg-kirjallisuuspalkinnon vuonna 2011.


title: Tiina Raevaara

text: Raevaara valmistui ylioppilaaksi Keravan lukiosta vuonna 1998. Hän opiskeli biologiaa ja valmistui filosofian maisteriksi Helsingin yliopistosta vuonna 2001. Vuonna 2005 hän väitteli Helsingin yliopistossa filosofian tohtoriksi perinnöllisyystieteen alaan kuuluvalla väitöskirjalla. Vapaaksi kirjoittajaksi hän jäi vuonna 2007. Kertomansa mukaan Raevaara suunnitteli jatkavansa tutkijana, mutta kaunokirjallisuuden kirjoittaminen vei aina vain enemmän aikaa ja monimutkaistuvat yliopiston työyhteisön käytännöt ja esimerkiksi apurahatutkijoiden eriarvoinen kohtelu ajoivat häntä jättäytymään vapaaksi kirjoittajaksi.


title: Tiina Raevaara

text: Raevaara voitti vuonna 2006 Martti Joenpolven novellikilpailun. Hänen esikoisromaaninsa "Eräänä päivänä tyhjä taivas" ilmestyi vuonna 2008 ja novellikokoelma "En tunne sinua vierelläni" vuonna 2010. Novellikokoelmallaan hän voitti vuoden 2011 Runeberg-kirjallisuuspalkinnon. Vuonna 2011 ilmestyi Raevaaran tietokirja "Koiraksi ihmiselle" koiran historiasta ja evoluutiosta ja vuonna 2012 romaani "Hukkajoki". Perhesurmia käsittelevä romaani "Laukaisu" ilmestyi tammikuussa 2014. Vuonna 2015 Raevaaralta ilmestyi romaani "Yö ei saa tulla", jonka innoittajana on toiminut E. T. A. Hoffmanin novelli "Nukuttaja".


title: Tiina Raevaara

text: Raevaara on kirjoittanut tiedeartikkeleita muun muassa "Helsingin Sanomiin," "Tiede"-lehteen ja "Long Play" -verkkojulkaisuun. Hän pitää "Tarinoita tieteestä" -blogia "Suomen Kuvalehden" internetsivuilla. Raevaara oli Skepsis ry:n varapuheenjohtaja vuosina 2015-2017. Vuonna 2015 hän sai Tiedonjulkistamisen valtionpalkinnon "ajankohtaisesta ja asiantuntevasta tiedonjulkistamisesta eri medioissa". Elokuussa 2018 hänet nimitettiin osa-aikaiseksi työelämäprofessoriksi Turun yliopistoon.


title: Tiina Raevaara

text: Raevaara asuu synnyinkaupungissaan Keravalla ja hänellä on kaksi lasta. Hän on toista kertaa naimisissa.


title: Karhuvaari

text: Kivisyömmi Karhula (; tunnetaan useimmiten nimellä Karhuvaari, "Grandpa Beagle") on Aku Ankka -sarjakuvissa esiintyvä hahmo, Karhukoplan isoisä. Hän on yksi Roope Ankan vanhimmista vihollisista. Kivisyömmi Karhula tapasi Roopen Mississippillä, kun tämä oli vasta saapunut Amerikkaan. Myöhemmin hän toisinaan johtaa Karhukoplaa näiden yrittäessä ryöstää Roopen rahasäiliön. Hahmo on esiintynyt runsaimmin italialaisten piirtäjien tekemissä Roope-setä-tarinoissa.


title: Karhuvaari

text: Hahmon loi sarjakuvapiirtäjä Carl Barks. Roopen nuoruudessaan kohtaama Kivisyömmi Karhula esiintyi ensi kerran vuonna 1957 Barksin tarinassa "The Fantastic River Race", sarjan nykyhetkessä elävä Karhuvaari puolestaan tarinassa "The Money Well" vuonna 1958. Piirtäjä Don Rosa tulkitsi nämä kaksi samaksi hahmoksi, jota hän käytti sarjakuvateoksessaan "Roope Ankan elämä ja teot".


title: Karhuvaari

text: Nuorempana Kivisyömmi on ollut tukevahko, ruskeaviiksinen ja -partainen väkivahva nuorimies, joka poltteli ahkeraan piippua. Nykyään vartalo on roimasti hintelämpi ja parta vitivalkoinen ja pitkä. Piippu on yhä säilynyt.


title: Karhuvaari

text: Kivisyömmi alkaa olla jo vanha muttei suinkaan väsynyt. Hän ja hänen kolme pojanpoikaansa yrittävät yleensä ryöstää Roope Ankan rahoja hänen rahasäiliöstään. Toisinaan ryöstöpuuhiin kutsutaan koko Karhulan suuri suku. Roopen rahasäiliö ei ole ainoa ryöstökohde, vaan ryöstöjä suunnitellaan myös muualle ympäri kaupunkia.


title: Karhuvaari

text: Koplan pojat kutsuvat Kivisyömmiä yleensä "vaariksi" tai "karhuvaariksi".


title: Apple Mighty Mouse

text: Apple Mighty Mouse on moninäppäiminen USB tai Bluetooth-hiiri. Apple julkaisi hiiren 2. elokuuta 2005. Laitteen julkaisu oli merkittävä asia myös siksi, että ennen julkaisua Apple oli myynyt vain yksinäppäimisiä hiiriä. Laitteen seuraaja on Magic Mouse.


title: Apple Mighty Mouse

text: Mighty Mouse on valmistettu valkoisesta muovista ja sen ulkokuoreen on kaiverrettu Applen logo. Hiiressä on neljä painiketta: vasen- ja oikea painike, napsautettava rullauspallo sekä sivuilla olevat "puristettavat" painikkeet.


title: Apple Mighty Mouse

text: Mac OS X on ainoa käyttöjärjestelmä joka tukee täysin laitetta. Muiden käyttöjärjestelmien kanssa laitteen toiminta on rajoitettua, ja se toimii vain perushiirenä.


title: Apple Mighty Mouse

text: Laitteen käyttämän tekniikan takia se ei erota samanaikaista oikean- ja vasemman painikkeen painallusta. Sen seurauksena joidenkin ohjelmien, kuten suunnitteluohjelmien ja pelien käyttö voi hankaloitua.


title: Patrick Huisman

text: Patrick Huisman (s. 23. elokuuta 1966) on alankomaalainen autourheilija. Hän on ajanut urallaan monessa eri sarjassa ja kilpailutapahtumassa. Huisman on kilpa-autoilija Duncan Huismanin isoveli.


title: Patrick Huisman

text: Huisman voitti vuonna 1991 Hollannin Touring Car -mestaruuden, ja hänet valittiin vuonna 1992 Porsche Carrera Cupin vuoden tulokkaaksi. Hän ajoi 1992 myös Nürburgringin 24 tunnin ajossa luokkavoittoon. Hän on osallistunut eri vuosina myös Span 24 tunnin ajoon, Sebringin 12 tunnin ajoon, Daytonan 24 tunnin ajoon ja Le Mansin 24 tunnin ajoon. Huisman on ajanut monet kaudet Porsche Supercupissa aina vuoteen 2011 asti. Hän on ajanut jonkin verran myös DTM:ää.


title: Muistimetalli

text: Muistimetalli on metalliseos, joka muuttaa hilarakennettaan (kiderakenne) austeniittisen ja martensiittisen välillä lämpötilasta riippuen niin että muutos tapahtuu reversiibelin prosessin kautta. Kun hilarakenne muuttuu, kappaleen muoto palautuu samaksi kuin se oli aiemmin samassa hilarakenteessa. Yksinkertaisesti sanoen muistimetallit ovat ns. älykkäisiin materiaaleihin kuuluvia metalliseoksia joiden muotoa ja liikettä voidaan ohjata. Tällaisesta metallista tehty kappale siis muotoutuu aina saman muotoiseksi samassa lämpötilassa.


title: Muistimetalli

text: Tärkeimpiä muistimetalleja ovat seokset, jotka sisältävät tietyssä suhteessa joko


title: Muistimetalli

text: Jäähtyessään muistimetallit muuttuvat austeniittisesta tilasta martensiittiseen tietyllä lämpötilavälillä. Tällöin niiden kiderakenne muuttuu pintakeskisestä kuutiollisesta tilakeskiseksi kuutiolliseksi. Muutos alkaa kullekin tällaiselle metallille ominaisessa lämpötilassa "M "ja on loppuun tapahtunut metallin jäähdyttyä lämpötilaan "M". Päinvastainen muutos tapahtuu metallin lämmetessä, ja se alkaa jossakin lämpötilassa "A" ja on loppuun tapahtunut metallin kuumettua lämpötilaan "A". Jos kuitenkin kappaletta lämmitetään ja jälleen jäähdytetään toistuvasti niin, että sen olotila tällä tavoin muuttuu edestakaisin, nämä lämpötilat saattavat lopulta muuttua. Tätä ilmiötä sanotaan "funktionaaliseksi väsymiseksi", ja se liittyy läheisesti materiaalin mikroskooppisen rakenteen muuttumiseen.


title: Muistimetalli

text: Muistimetallin muuttuminen martensiittisesta tilasta austeniittiseen riippuu ainoastaan lämpötilasta ja jännityksestä, ei lämpötilan muutoksen nopeudesta. Täten muutosprosessi on täysin reversiibeli eli palautuva. Tässä suhteessa se eroaa oleellisesti esimerkiksi teräksen rakenteen muutoksista. Jos kuuma hiilipitoinen austeniittinen jäähtyy nopeasti, se muuttuu martensiittiseen tilaan, mutta tämä muodonmuutos ei ole palautuva eikä teräksellä näin ollen ole muistimetallin ominaisuuksia.


title: Muistimetalli

text: Tässä kaaviossa vaaka-akseli (T) tarkoittaa lämpötilaa ja pystyakseli (ξ) martensiitin osuutta metalliseoksesta. Metallin olomuoto muuttuu sekä sen lämmetessä että jäähtyessä, mutta näiden välinen ero ja käyrän muoto riippuvat materiaalin ominaisuuksista kuten sen koostumuksesta ja karkaistuneisuudesta.


title: Muistimetalli

text: Eri muistimetalleilla on erilaiset muistiominaisuudet. Kaksi tavallisinta tyyppiä ovat yksi- ja kaksisuuntainen muotomuisti.


title: Muistimetalli

text: Molemmissa ylläolevissa kuvissa tapahtumien kulku on jokseenkin samanlainen. Lähtötilassa (a) muistimetalli on martensiittisessa muodossa, josta sitä ensin väännetään joko palautuvasti yksisuuntaisen muisti-ilmiön aikaansaamiseksi tai niin paljon, että muodonmuutos on palautumaton (b). Sen jälkeen metallia kuumennetaan (c) ja jäähdytetään jälleen (d).


title: Muistimetalli

text: Kun muistimetallin lämpötila on tarpeeksi alhainen ("A"n alapuolella), sitä voidaan taivuttaa tai vääntää monella tavalla, ja se säilyttää saamansa muodon, niin kauan kuin sitä ei ole lämmitetty niin paljon, että olotilan muutos alkaa tapahtua. Kuumennettaessa kappale muuttuu takaisin sen muotoiseksi kuin se oli ollut ennen sen taivuttamista tai vääntämistä, riippumatta siitä, minkä muotoiseksi se välillä oli muutettu. Kun metalli jälleen jäähtyy, se säilyttää kuumana saamansa muodon, kunnes sitä jälleen taivutetaan tai väännetään.


title: Muistimetalli

text: Yksisuuntaisessa ilmiössä jäähtyminen korkeasta lämpötilasta ei saa aikaan makroskooppista muodonmuutosta. Sen lämmetessä muutos alkaa lämpötilassa "A" ja on valmis lämpötilassa "A" , joka tavallisesti on 2 – 20 °C korkeampi. "A" vaihtelee eri metalliseoksilla −150 °C:n ja +200 °C:n välillä.


title: Muistimetalli

text: Kaksisuuntaisessa muisti-ilmiössä materiaali muistaa kaksi muotoaan, joista toiseen se palautuu matalassa, toiseen korkeassa lämpötilassa. Joillakin materiaaleilla tämä voidaan saada aikaan käyttämättä edes ulkoista voimaa kappaleen taivuttamiseksi tai vääntämiseksi (sisäinen kaksisuuntainen ilmiö). Ilmiötä sanotaan "oppimiseksi". Muistimetalli voi "oppia" "muistamaan", minkä muotoinen se on ollut korkeassa lämpötilassa, ja kun sitä lämmitetään tarpeeksi, se muuttuu tuohon muotoon ja "unohtaa", minkä muotoinen se on ollut matalassa lämpötilassa. Kuitenkin se voidaan eri tavoin "opettaa" muistamaan, minkälaiseksi se oli väännetty matalassa lämpötilassa.


title: Muistimetalli

text: Jos tällaista muistimetallia kuitenkin kuumennetaan erittäin korkeaan lämpötilaan, muisti-ilmiö voi kadota. Tätä sanotaan "amnesiaksi."


title: Muistimetalli

text: Kaupallisesti muistimetalleja käytetään muun muassa pseudoelastisten ominaisuuksien vuoksi, jotka metalli saa korkeassa lämpötilassa austeniittisessa tilassa. Esimerkiksi silmälasien kehyksiä on tehty muistimetalleista, joiden tilanmuutoslämpötila on riittävän alhainen. Tällöin ei haittaa, vaikka kehykset vääntyisivätkin, sillä jännityksen poistuttua ne palaavat välittömästi alkuperäiseen muotoonsa. Tämä johtuu pseudoelastisuudesta: vaikka metalli on austeniittisessa tilassa, jännitys muuttaa sen martensiittiseen tilaan, jossa se kestää suuriakin jännityksiä. Kun jännitys poistuu, metalli muuttuu takaisin austeniittiseen muotoon ja saa alkuperäisen muotonsa takaisin.


title: Muistimetalli

text: Näin ollen metallia voidaan taivuttaa, vääntää tai venyttää ja silti se palautuu alkuperäiseen muotoonsa, kun tällaiset voimat lakkaavat vaikuttamasta. Sen vuoksi tällaisia kehyksiä on sanottu "lähes rikkoutumattomiksi", koska suurikaan taipuminen ei saa aikaan palautumattomia plastisia muodonmuutoksia.


title: Muistimetalli

text: Muistimetallin käyttöä purkutyömailla dynamiitin korvikkeena on myös tutkittu. Litistettyjä muistimetallikappaleita sijoitetaan purettavassa rakennuksessa kriittisiin paikkoihin rakenteessa, ja lämpötilaa muutettaessa ne laajenevat ratkaisevasti ja aiheuttavat rakennuksen sortumisen.


title: Muistimetalli

text: Ensimmäisen havainnot metalliseosten muistiominaisuuksista tehtiin 1930-luvulla. A. Ölander havaitsi kullan ja kadmiumin seoksen pseudoelastiset ominaisuudet vuonna 1930. Vuonna 1938 Greninger ja Mooradian (1938) havaitsivat, että eräät messinkiseokset saavat martensiittisen muodon jäähtyessään ja menettävät sen lämmetessään. Varsinaista termoelastista muisti-ilmiötä tutkivat myöhemmin tarkemmin Kurdjumov ja Khandros (1949) sekä Chang & Read (1951).


title: Muistimetalli

text: Muistimetalleina toimivia nikkeli-titaaniseoksia kehitettiin ensimmäiseksi Naval Ordnance Laboratoryssä vuosina 1962-1963. Ne saivat kauppanimen Nitinol, joka on lyhenne sanoista "Nickel Titanium Naval Ordnance Laboratories". Näiden huomattavat ominaisuudet havaittiin aluksi sattumalta. Eräässä kokouksessa laboratoriossa esiteltiin kappaletta, jota oli väännetty alkuperäisestä poikkeavaan muotoon useita kertoja. Yksi läsnä olleista teknisistä johtajista, David S. Muzzey, päätti kokeilla, mitä tapahtuu, jos hän kuumentaa kappaletta pitämällä piippua sen alla. Kaikkien hämmästykseksi se palautui alkuperäiseen muotoonsa.


title: Muistimetalli

text: On olemassa toinenkin tyyppi muistimetalleja, ferromagneettiset muistimetallit ("ferromagnetic shape memory alloy", (FSMA). Ne muuttavat muotoaan voimakkaassa magneettikentässä. Ne ovat erityisen kiinnostavia, koska magneettikentän muutokset saavat aikaan tilanmuutokset nopeammin ja tehokkaammin kuin lämpötilan muutokset.


title: Muistimetalli

text: Metalliseosten lisäksi myös joillakin polymeereilla on muistimetallin kaltaisia ominaisuuksia. Sellaisia on ollut kaupallisesti saatavissa 1990-luvun lopulta lähtien.


title: Woo Hee-young

text: Hee Young Woo ("Mr Woo") (s. 13. marraskuuta 1963 Soulissa) on entinen eteläkorealainen jalkapalloilija.


title: Woo Hee-young

text: Woo huomasi nuorena poikkeuksellisen lahjakkuutensa jalkapallossa. Woo harjoitteli paljon ja vielä hieman sen lisäksi, hän otti mallia muun muassa Diego Maradonasta. Ahkeran harjoittelun tuloksena hän voitti kansainvälisen taitokilpailun Koreassa ja päätti haluavansa ammattilaisjalkapalloilijaksi. Muutaman harjoitteluvuosien jälkeen Woo oli valmis näyttämään taitonsa koko maailmalle. Ammattilaisuransa Woo pelasi Saksan Bundesliigassa Stuttgart Kickersissä. Pallonkäsittelytaitojaan hioessa Woon tavoitteena oli tulla "Maailman parhaaksi jalkapalloviihdyttäjäksi"


title: Woo Hee-young

text:
Hee Young Woo rikkoi Guinnessin päälläpomputtelu ennätyksen 1989
pomputtelemalla palloa viiden tunnin, kuuden minuutin ja kolmenkymmenen sekunnin ajan (5h 6min 30 sek)


title: Woo Hee-young

text:
Saksassa ollessaan Woo pääsi Saksan liigan finaaliin ja sen jälkeen palasi Koreaan.
Woo lämmitteli yleisöä Soulin kesäolympialaisissa vuonna 1988.
1990 maailmanmestaruuskisojen aikana Woo esiintyi Pelén 50-vuotis syntymäpäiväjuhlissa.
Hieman myöhemmin Woo muutti Havaijille ja aloitti valmentamaan samalla esiintymällä lukuisissa näytöksissä Las Vegasissa.
Jälleen vuonna 1994 hän esiintyi yleisölle jalkapallon maailmanmestaruuskilpailuissa ja Havaijilla lukemattomissa Outrigger-hotelliyhtymän näytöksissä suurille yleisömassoille.


title: Woo Hee-young

text:
Jälleen vuonna 2002 Woo esiintyi jalkapallon maailmanmestaruuskilpailuissa Etelä-Koreassa.
2002 vuoden maailmanmestaruuskilpailuiden lähettiläänä Woo mainosti kilpailuja esityksissään.


title: Woo Hee-young

text:
Woo päätti esitellä taitojaan myös Britteinsaarilla, Niken televisiomainoksissa,
erillisissä tilaisuuksissa ympäri brittejä sekä jalkapallo-otteluissa. Niken 'Stickman' mainoksen ilmestyessä Brasilialainen jalkapallotähti Ronaldinho oli niin vakuuttunut Woon taidoista, että hän jopa pyysi Woota signeeraamaan jalkapallonsa. Tämä on brassitähden mukaan ainoa kerta kun hän on ikinä pyytänyt nimikirjoitusta.
Woo sai runsain määrin mahtavaa palautetta ihailijoiltaan Englannissa ja on vihdoin ympäri maailmaa tunnettu "Maailman parhaana jalkapalloviihdyttäjänä".


title: Matkijavälskäri

text: Matkijavälskäri ("Acanthurus pyroferus") on meriakvaarioissakin pidetty koralliriuttojen kala.


title: Matkijavälskäri

text: Nuoret yksilöt muistuttavat keltaherttuakalaa ("Centropyge flavissimus"): sitruunankeltainen yleisväri, lemmikinsininen rengas silmän ympärillä. Aikuistuessaan kala muuttaa täysin väritystään: pohjaväristä tulee suklaanruskea, evistä harmaansävyiset. Kiduskannen takana on oranssi läikkä. Kala voi kasvaa 25 cm pitkäksi. Aikuisen yksilön pyrstö on lyyranmuotoinen ja sen reuna on vaaleankeltainen.


title: Matkijavälskäri

text: Matkijavälskäri on kotoisin Indopasifiselta merialueelta: sen levinneisyysalue ulottuu Seychelleiltä Markiisi- ja Tuamotosaarille, Japanin eteläosista Suurelle Valliriutalle.


title: Matkijavälskäri

text:
Matkijavälskäreitä pidetään vähemmän aggressiivisina kuin muita saman suvun kaloja kuten tulivälskäriä. Aikuisina myös matkijavälskärit ärhentelevät lajitovereilleen ja muille saman näköisille kaloille, varsinkin, jos ne ovat jo ehtineet asettua akvaarioon ja siihen tuodaan uusia välskäreitä.
Matkijavälskärit syövät pääasiassa kasvisruokaa.


title: Caltagirone

text: Caltagirone () on kaupunki ja kunta Catanian metropolikaupungissa, Sisilian saarella, Italiassa. Se sijaitsee 70 kilometriä lounaaseen Catanian kaupungista. Caltagironen kunta on pinta-alaltaan 382 neliökilometriä ja siellä on asukkaita vajaat 40 000.


title: Caltagirone

text:
Kunnan rajanaapureita ovat Acate, Gela, Grammichele, Licodia Eubea, Mazzarino, Mazzarrone, Mineo, Mirabella Imbaccari, Niscemi, Piazza Armerina ja San Michele di Ganzaria.
Kaupunki on kuulu keramiikkateollisuudestaan. Keramiikan valmistus kaupungissa on vanhaa, ja se työllistää edelleen suuren määrän käsityöläisiä. Keramiikkataidetta näkyy myös kaupunkikuvassa kuten palatseissa, kirkoissa ja monumenteissa. "Scalinata di Santa Maria del Monte" on kuulut ulkoportaat, jotka on koristeltu kokonaan keraamisilla laatoilla.


title: Caltagirone

text: Caltagironen alueella on ollut asutusta jo esihistoriallisilla ajoilla. Kunnan alueelta on löydetty kaksi nekropolia 1000-vuosituhannelta eaa. ja muita löydöksiä neoliittiselta kaudelta sekä varhaiselta pronsiskaudelta. Luoteeseen nykyisestä kaupunkikeskuksesta sijaitsee varhainen sikulien asutuskeskus.


title: Caltagirone

text: Kaupunki on saanut nimensä arabiasta. Arabit rakennuttivat alueelle linnan, jota kutsuttiin nimellä "qal’at-al-ganom" ("henkien linna"), sillä ympäröivissä luolissa uskottiin asuvan henkiä. Vuonna 1030 liguurit hyökkäsivät linnaan bysanttilaisen Georgios Maniakesin johdolla.


title: Caltagirone

text: Normannien ja Hohenstaufenin suvun hallinnassa kaupunki kukoisti ja siitä tuli keramiikkateollisuuden keskus. Vuoden 1693 maanjäristys aiheutti kaupungissa tuhoja, minkä seurauksena uudelleenrakentamisesta vastasivat useat kuuluisat arkkitehdit, kuten Rosario Gagliardi, Giuseppe Venanzio Marvuglia ja Natale Bonajuto.


title: Caltagirone

text: Pääkatu "Via Roma" jakaa kaupungin kahteen osaan ja päättyy Scalinata di Santa Maria del Monte -portaille. Kadun varrella on monet kaupungin merkittävimmistä rakennuksista, ja useissa niistä on majolikakoristeita.


title: Caltagirone

text:
Kadun eteläpäässä ovat Giovan Battista Filippo Basilen suunnittelema kaupunginpuutarha ja keramiikkamuseo "Museo della Ceramica", joka sijaitsee Bonajuton suunnittelemassa pienessä teatterissa. Museo perustettiin vuonna 1965 ja siellä on keramiikkakokoelmia Sisilian eri osista ja eri aikakausilta.
Via Roman varrella on muun muassa "Casa Ventimiglia", joka on nimetty paikallisen majolikataiteilijan mukaan. Talon parveke on koristeltu näyttävillä majolikarakenteilla. Casa Ventimiglian vieressä on Franciscus Assisilaiselle omistettu kirkko ja silta, joka johtaa kaupungin ydinkeskustaan. Kaupunginmuseo sijaitsee entisessä vankilassa, "Carcere Borbonicossa", joka rakennettiin 1700-luvun lopussa Bonajuton suunnitelmien mukaan. Hiekkakivestä tehty neliönmuotoinen rakennus on entisöity ja sen toisessa kerroksessa on kaupunginmuseon kokoelmat.


title: Caltagirone

text: "Piazza Umberto I" -aukion reunalla on "Duomo di San Giuliano" -katedraali, joka on normanniajalta. Sen julkisivun on suunnitellut Saverio Gulli art nouveau -tyylillä 1900-luvun alussa. Kirkossa on taideteoksia mm. Giuseppe Vaccarolta ja Saverio Fragapanelta. Lähellä ovat myös 1800-luvulta peräisin oleva kaupungintalo "Corte Capitaniale" ja tätä ennen kaupungintalona käytetty "Palazzo Senatorio" 1400-luvulta sekä yksilaivainen "Chiesa del Gesù" -kirkko, jossa on maalauksia mm. Filippo Paladinilta ja Polidoro da Caravaggiolta.


title: Caltagirone

text: Scalinata di Santa Maria del Monte -portaat vuodelta 1608 ovat Giuseppe Giacalonen suunnittelemat, ja niissä on 142 askelta. Portaat yhdistävät kaupungin ylä- ja alaosat toisiinsa. Ne on koristeltu värikkäillä majolikalaatoilla. Portaiden alapäässä ovat vanhat San Giorgion ja San Giacomon korttelit, joissa on kapeita katuja ja uskonnollisia rakennuksia. Näihin kuuluvat "Chiesa di San Domenico" ja "Chiesa del SS. Salvatore", jossa on poliitikko Luigi Sturzon mausoleumi, ja "Chiesa di San Giorgio", jossa on flaamilaistaiteilija Rogier van der Weyden paneelimaalaus.


title: Eerikki Koivu

text: Eerikki Koivu (s. 29. joulukuuta 1979 Kokkola) on norjansuomalainen entinen jääkiekkoilija. Nykyään hän toimii valmentajana. Pelipaikaltaan hän oli puolustaja. Koivu edusti pelaajaurallaan viimeksi Norjan pääsarjassa pelaavaa Lørenskog IK:ta. SM-liigassa hän on aikaisemmin edustanut kasvattajaseuraansa JYPiä. Kokkolassa syntynyt Koivu sai Norjan kansalaisuuden ja edusti Norjan jääkiekkomaajoukkuetta jääkiekon MM-kisoissa 2011.


title: Eerikki Koivu

text:
Vaikka Koivu syntyi Kokkolassa, hän pelasi juniori-ikäisenä jyväskyläläisissä joukkueissa Diskoksessa ja JYPissä. Hän pelasi A-nuorten Suomen mestaruuden kaudella 1996-97 voittaneessa JYPin joukkueessa 6 ottelua ja sai tililleen nuorten Suomen mestaruuden.
Uransa aikuisten tasolla Koivu aloitti ulkomailla Ranskassa Ducs d'Angersissa. Seuraavaksi kaudeksi hän siirtyi takaisin Suomeen pelaamaan Mestikseen Diskoksen riveihin. Diskos kuitenkin tippui kauden päätteeksi sarjasta ja Koivu lähti takaisin Ranskaan Angersiin. Kaudeksi 2003-2004 Koivu siirtyi Mestis-seura Hermekseen, missä hän teki läpimurtonsa Mestis-tasolla ja voitti mm. sarjan plus/miinus -tilaston. Sieltä hän siirtyi seuraavaksi kaudeksi Kajaanin Hokkiin luokanopettajan opiskelujensa takia. Kajaanin kaudella hän myös pääsi pelaamaan ensimmäiset SM-liiga ottelunsa kasvattajaseuransa JYPin riveissä lainapestin muodossa. Kaudeksi 2005–2006 Koivu sai jo liigasopimuksen Jyväskylään, missä hän pelasi seuraavat kaksi kautta. Liigasopimustarjousten puutteessa kauden 2006–2007 jälkeen Koivu suunnitteli jo uransa lopetusta, mutta päätti kuitenkin jatkaa uraansa Norjassa maan pääsarjassa pelaavan Storhamar Dragonsin riveissä. Koivu pelasi Norjassa hyvän kauden ja hänen joukkueensa ylsi maansa mestariksi asti.
Joulukuulla 2010 Koivu pääsi edustamaan Norjan maajoukkuetta neljän maan turnauksessa 3 ottelun ajan ja onnistuen maalinteossa Itävaltaa vastaan.


title: Eerikki Koivu

text: Jääkiekon MM-kilpailuissa 2011 Koivu edusti Norjan maajoukkuetta ja onnistui tekemään maalin kolmannessa MM-ottelussaan.


title: William Lassell

text: William Lassell (18. kesäkuuta 1799 – 5. lokakuuta 1880) oli brittiläinen tähtitieteilijä. Hän löysi Tritonin 10. lokakuuta 1846; Johann Gottfried Galle oli löytänyt Neptunuksen vain hieman aiemmin, 23. syyskuuta.


title: William Lassell

text: Lassell teki myös muita kuulöytöjä: hän havaitsi Hyperionin vuonna 1848 sekä Arielin ja Umbrielin 1851.


title: William Lassell

text: Lassell palkittiin vuonna 1849 Royal Astronomical Societyn kultamitalilla.


title: Johann Gottfried Galle

text: Johann Gottfried Galle (9. kesäkuuta 1812 – 10. heinäkuuta 1910) oli saksalainen tähtitieteilijä, joka tunnetaan Neptunuksen löytäjänä.


title: Johann Gottfried Galle

text: Aikaisemmin olivat Urbain Le Verrier ja John Couch Adams todenneet, että Uranuksen havaittu kiertorata poikkesi selvästi Newtonin gravitaatiolain mukaisista ennusteista, joissa myös tunnettujen planeettojen vetovoimat oli otettu huomioon. Tästä he molemmat olivat toisistaan tietämättä päätelleet, että Uranuksen kiertoradan ulkopuolella on tuntematon planeetta. Johann Gottfried Galle löysikin tämän planeetan, Neptunuksen, Berliinin observatoriossa 23. syyskuuta 1846 opiskelija Heinrich Louis d'Arrest'n avustuksella vain asteen päästä siitä, missä Le Verrier oli päätellyt sen olevan.


title: Johann Gottfried Galle

text: Kuollessaan Potsdamissa Galle oli jo 98-vuotias. Hänen mukaansa on nimetty yksi kuun kraattereista.


title: Heinrich Louis d'Arrest

text: Heinrich Louis d'Arrest (13. heinäkuuta 1822 – 14. kesäkuuta 1875) oli preussilainen tähtitieteilijä. Hän avusti Johann Gottfried Gallea Neptunuksen löytöön 23. syyskuuta 1846 johtaneessa tutkimustyössä.


title: Heinrich Louis d'Arrest

text: D'Arrest löysi 28. kesäkuuta 1851 itsensä mukaan nimetyn periodisen komeetan. Niin ikään hän löysi 76 Freia -asteroidin Kööpenhaminassa 21. lokakuuta 1862.


title: Heinrich Louis d'Arrest

text: D'Arrest sai Royal Astronomical Societyn kultamitalin vuonna 1875. Hänen mukaansa on nimetty kuun kraatteri.


title: Joan D. Vinge

text: Joan D. Vinge (s. 2. huhtikuuta 1948) on yhdysvaltalainen tieteiskirjailija. Hän on voittanut Locus- ja Hugo-palkinnot romaanillaan "The Snow Queen" (1980). Myöhemmin hän on tehnyt useita elokuvien romaaniversioita, joista on suomennettu "Lost in Space – matkalla avaruuteen" (1998).


title: Joan D. Vinge

text: Hän on ollut naimisissa yhdysvaltalaisen tieteiskirjailija Vernor Vingen ja kustannustoimittaja James Frenkelin kanssa. Vingellä ja Frenkelillä on kaksi lasta ja he asuvat Madisonissa, Wisconsinissa.


title: Philippe de La Hire

text: Philippe de La Hire (18. maaliskuuta 1640 – 21. huhtikuuta 1718) oli ranskalainen matemaatikko ja tähtitieteilijä. Hän syntyi Pariisissa taidemaalari Laurent de La Hyren poikana ja opiskeli itsekin alun alkaen kuvataidealaa.


title: Philippe de La Hire

text: La Hire oli Ranskan tiedeakatemian jäsenenä vuodesta 1678. Hän työskenteli muun muassa Collège de Francessa.


title: AGOVV Apeldoorn

text: Alleen Gezamenlijk Oefenen Voert Verder Apeldoorn, useammin vain AGOVV Apeldoorn on jalkapalloseura, jonka kotikaupunkina on Apeldoorn. Seura perustettiin jo vuonna 1913. Seuran kotikenttänä on Sportpark Berg & Bos, jolle mahtuu 2500 katsojaa. Seuran puheenjohtajana toimii Victor Doorn ja valmentajana John van den Brom. AGOVV pelaa kaudella 2008-09 Hollannin toiseksi ylimmällä sarjatasolla Jupiler Leaguessa. Edellisellä kaudella 2007–2008 AGOVV Apeldoorn sijoittui Jupiler Leaguessa kahdeksanneksitoista.


title: AGOVV Apeldoorn

text: Seura perustettiin aluksi nimellä AGOSV (Apeldoornse GeheelOnthoudersvoetbalvereniging "Steeds Voorwaarts"), mutta se vaihtoi nykyiseen nimeen, koska oli toinenkin jalkapallojoukkue, jonka nimessä oli "Steeds Voorwaarts" ("Aina eteenpäin"). Seuran nykyinen nimi tarkoittaa: "Vain yhdessä harjoittelemalla pääsemme pitemmälle". AGOVV:sta tuli ammattilaisseura vuonna 1954, mutta se palasi amatöörisarjaan vuonna 1971 talousvaikeuksien vuoksi. Vuonna 2003 AGOVV teki paluun ammattilaisjalkapalloon. Paluun jälkeen AGOVV:n paras sijoitus on ollut Eerste divisien 10. sija.


title: Herra Tompkins

text: Herra Tompkins on alkujaan ukrainalaissyntyisen fyysikon George Gamovin luoma kuvitteellinen hahmo, joka esiintyy useissa hänen teoksissaan. Tunnetuimpia teoksia on "Herra Tompkins fysiikan ihmemaassa", joka pyrkii selittämään ja kuvaamaan maallikoille tavanomaisia fysiikan ilmiöitä. Alkuperäinen teos on myös Gamowin osittain kuvittama.


title: Herra Tompkins

text: Kirjojen päähenkilö herra Tompkins on varsinaiselta ammatiltaan pankkivirkailija, mutta innokas fysiikan harrastaja. Hänen seikkailujaan fysiikan ihmemaassa seurataan muun muassa sekä hänen eloisien uniensa että käymiensä yleisöluentojen kautta. Eniten huomiota kirjoissa saavat 1900-luvun päätutkimuskohteet, kuten suhteellisuusteoria, kosmologia ja kvanttifysiikka.


title: Herra Tompkins

text: Alun perin Gamow oli kirjoittanut vain lyhyitä tarinoita Tompkisin seikkailuista populaaritieteelliseen "Discovery"-lehteen, kunnes Cambridge University Press julkaisi teoksen ensimmäistä kertaa yhtenäisenä kokonaisuutena vuonna 1940 nimellä "Mr Tompkins in Wonderland". Sittemmin kirja sai vielä jatkoa vuonna 1944 julkaistusta kirjasta "Mr Tompkins Explores the Atom".


title: Herra Tompkins

text: Vuonna 1999 Russell Stannard julkaisi kirjasta "Herra Tompkins fysiikan ihmemaassa" uudistetun painoksen nimellä "Herra Tompkinsin uusi maailma". Stannardin versio oli ajanmukaistus Gamowin alkuperäisistä tarinoista ja sisälsi muun muassa neljä kokonaan uutta lukua, jotka käsittelivät sekä mustia aukkoja että nykyaikaisia hiukkaskiihdyttimiä.


title: Bernard le Bovier de Fontenelle

text: Bernard le Bovier de Fontenelle (11. helmikuuta 1657 – 9. tammikuuta 1757) oli ranskalainen kirjailija. Hän syntyi Rouenissa ja sai opetusta jesuiitoilta.


title: Bernard le Bovier de Fontenelle

text: Fontenellen tuotantoon kuuluu valistusajan varhaisin merkkiteoksiin lukeutuva filosofinen "Entretiens sur la pluralité des mondes" (1686).


title: Bernard le Bovier de Fontenelle

text: Fontenelle nousi suosioon aikansa sivistyneistön keskuudessa ja pääsi Ranskan akatemiaan vuonna 1691. Hän kuului niin ikään Ranskan tiedeakatemiaan ja "Académie des Inscriptions et Belles-Lettresiin".


title: Bernard le Bovier de Fontenelle

text: Pitkäikäinen Fontenelle kuoli Pariisissa kuukautta aiemmin kuin olisi täyttänyt sata vuotta.


title: M/S Tor Corona

text: M/S Tor Corona () brittiläisen Macoma Shippingin omistama ro-ro-rahtialus. Alus on rakennettu vuonna 2007 Jinling Shipyardin telakalla Nanjingin kaupungissa Kiinassa. Laivan bruttovetoisuus on 25 654 GT ja nettovetoisuus 7 696 NT. Kuollutta painoa (aluksen kantavuus) on 11 235 tonnia. Aluksen jääluokitus on 1A, eli se pystyy useimmissa jääolosuhteissa kulkemaan yksin. "Tor Corona" on rekisteröity Yhdistyneen kuningaskunnan lipun alle ja sen kotisatama on Lontoo. Nykyisin DFDS Tor Line liikennöi aluksella reitillä Fredericia–Kööpenhamina–Klaipėda.


title: M/S Tor Corona

text: Tor Coronan sisaraluksia ovat M/S Finnpulp, Finnmill, Finnbreeze, Finnsea, Finnsky, Finntide, M/S Tor Hafnia, M/S Tor Finonia ja M/S Tor Jutlandia.


title: M/S Tor Corona

text: 25. huhtikuuta 2007 alus laskettiin vesille. Joulukuussa 2007 alus luovutettiin brittiläisen Macoma Shippingin omistukseen, joka rekisteröi sen Yhdistyneen kuningaskunnan lipun alle nimellä "Tor Corona". Kotisatamaksi tuli maan pääkaupunki Lontoo. Luovutuksen jälkeen alus aikarahdattiin DFDS Tor Linen liikenteeseen. 25. tammikuuta 2008 alus lähti telakalta kohti Tanskan Fredericiaa. 24. helmikuuta alus saapui Kööpenhaminaan. 1. maaliskuuta alus aloitti liikennöinnin reitillä Fredericia–Kööpenhamina–Klaipėda.


title: Helsingin konservatorio

text: Helsingin konservatorio on Helsingissä sijaitseva yksityinen, säätiön ylläpitämä musiikin alan oppilaitos.


title: Helsingin konservatorio

text: Konservatoriossa annetaan varhaisiän musiikkikasvatusta musiikkileikkikoulussa, taiteen perusopetusta musiikkiopistossa ja aikuisopetusta. Konservatoriossa voi suorittaa myös musiikkialan toisen asteen ammatillisen perustutkinnon (muusikko tai pianonvirittäjä).


title: Helsingin konservatorio

text: Konservatorion juuret juontavat vuoteen 1922, jolloin Helsingin Suomenkielisen työväenopiston johtaja Zachris Castrén ja Helsingin yliopiston musiikkitieteen dosentti ja Helsingin Suomalaisen lyseon laulunopettaja Armas Launis päättivät perustaa Helsingin kansankonservatorion. Nykyisen nimensä oppilaitos otti käyttöön vuonna 1971.


title: Musiikkiopisto

text: Musiikkiopisto on suomalainen musiikkikoulutusinstituutio, joka antaa tavoitteellista ja tasolta toiselle etenevää soitto- ja laulukoulutusta. Koulutus noudattaa opetushallituksen määrittelemää taiteen perusopetuksen musiikin laajaa oppimäärää.


title: Musiikkiopisto

text: Musiikkiopistot ovat yleisimmin painottuneita taidemusiikkiin. Monissa opistoissa on tosin myös pop-, jazz- sekä kansanmusiikkiopetusta.


title: Musiikkiopisto

text: Musiikkiopistoissa voi opiskella yleensä orkesteri- ja yhtyesoittimia, sekä laulua, harmonikkaa, kanteletta, harppua sekä pianonsoittoa. Instrumenttiopinnot kattavat yksilöllisen soittimen hallinnan sekä myös yhteissoittoa. Oppilaat koulutetaan hallitsemaan laajoja musiikillisia kokonaisuuksia sekä oppimaan musiikin tulkintaa ja vuorovaikutusta.


title: Musiikkiopisto

text:
Pääaineen lisäksi opetukseen kuuluvat orkesteri- tai kuoromusisointi sekä musiikin perusteet.
Musiikkiopiston opintokokonaisuuden suorittamisesta on mahdollista saada päättötodistus. Se antaa yhdessä ylioppilastutkinnon kanssa kelpoisuuden hakeutua musiikin korkeakoulutusta antaviin oppilaitoksiin.


title: Musiikkiopisto

text: Musiikkiopistotaso on tarkoitettu etupäässä kouluikäisille lapsille ja nuorille. Opiskelun musiikkiopistoissa voi aloittaa yleensä samalla kun koulunkäynnin yleensäkin, tai hieman vanhempana. Eräissä aineissa, kuten fagotti, tuuba ja laulu, voi opiskelun aloittaa jopa 15–20-vuotiaana.


title: Musiikkiopisto

text: Opetus tapahtuu enimmäkseen yksityistunteina. Lukukausimaksut ovat yleensä 100-450 euroa. Valtakunnallisesti lukukausimaksuilla katetaan noin 17 % opetuksesta aiheutuvista menoista. Kalleimmat lukukausimaksut ovat pääkaupunkiseudulla sijaitsevissa yksityisissä opistoissa, halvimmat puolestaan valtionosuuksia nauttivissa kunnallisissa musiikkiopistoissa.


title: Musiikkiopisto

text: Opiskelijat valitaan erityisissä valintakokeissa. Uusia oppilaita otetaan pääosin kerran vuodessa, touko-kesäkuun vaihteessa. Joissakin tapauksissa oppilaaksi voidaan ottaa myös ennen lukuvuoden alkua. Musiikkiopistot määrittelevät valintakokeidensa sisällöt ja ajankohdat itsenäisesti. Kokeista ja niihin valmistautumisesta ilmoitetaan yleensä paikallislehdissä sekä yleisissä ilmoitustauluissa.


title: Musiikkiopisto

text: Valintakokeissa on testejä, joissa tarkkaillaan pyrkijän sävelkorkeuden ja -kestojen erottelukykyä ja musiikkimuistia. Yleensä pyrkijältä pyydetään laulunäytettä ja mikäli oppilaaksi pyrkivä henkilö jo taitaa instrumenttiaan jonkin verran, häntä yleensä pyydetään esittelemistään instrumenttinsa osaamista. Kokeisiin voi liittyä myös pyrkijän ja hänen vanhempiensa haastattelu, jossa kartoitetaan pyrkijän motivaatio sekä käytännön edellytykset musiikkiharrastuksen suhteen.


title: Musiikkiopisto

text: Mikäli opiskelija ei erityisesti toivo jotain erityistä instrumenttia, saattaa olla hyödyllistä kysyä paikallisesta musiikkiopistosta, mikäli sinne kaivataan erityisesti jonkin soittimen soittajia. Valintakokeisiin voi osallistua myös uudelleen, mikäli ensimmäinen kerta ei tuo toivottua menestystä.


title: Tabitha St. Germain

text: Tabitha St. Germain on kanadalainen ääninäyttelijä, joka siirtyi teatterin parista ääninäyttelijäksi ja on siitä lähtien ollut yksi kanadan käytetyimmistä naisäänistä animaatioiden parissa.


title: Tabitha St. Germain

text: Germain aloitti uransa teatterin parissa Vancouverssa, jonka aikana hänet palkittiin muun muassa vuosina 1995 ja 1996 Dora-palkinnolla parhaana näyttelijänä musikaalissa. Lisäksi hän oli mukana CBC:n radion draamanäytelmissä. Vuonna 1996 Germain siirtyi teatterin parista ääninäyttelijäksi animaatioihin. Hän oli sitä ennen tehnyt vuodesta 1985 lähtien satunnaisia äänirooleja. Aluksi hän teki useita dubbauksia ja tekee niitä edelleen The Ocean Group -nimiselle dubbausyhtiölle, alkuperäisten ääniroolien ohella. Germain oli "Ed, Edd n Eddy" -animaatiosarjassa Nazzin äänenä sarjan ensimmäisellä tuotantokaudella.


title: Other World: Remixes and Rarities

text: Other World: Remixes and Rarities on Husky Rescuen albumi vuodelta 2007.


title: Vuosaaren kirkko

text: Vuosaaren kirkko on Pirkko ja Arvi Ilosen suunnittelema kirkkorakennus Vuosaaressa Helsingissä. Kirkon osoite on Satamasaarentie 7. Kirkon vihki käyttöön piispa Aimo T. Nikolainen 23. toukokuuta 1980. Ahti Sonninen sävelsi tilaisuuteen erityisen helluntaikantaatin.


title: Vuosaaren kirkko

text: Alttaritaulu on Mauri Favénin tekemä betonireliefi "Jeesuksen elämä" (1980). Teos on toteutettu hiekkapuhaltamalla ja muistuttaa koko seinän täyttävää sarjakuvaa. Urut ovat Opus 1000, ja niissä on 26 äänikertaa. Kirkon kellotapulissa on kolme kelloa, jotka on valmistettu Itävallassa.


title: Vuosaaren kirkko

text: Kirkko peruskojattiin vuonna 2006. Piispa Eero Huovinen vihki Vuosaaren kirkon ja Marielundin kappelin käyttöön 1. lokakuuta 2006. Kappeli on saanut nimensä kirkon paikalla sijainneelta Marielundin tilalta.


title: Vuosaaren kirkko

text: Kirkkorakennus palvelee Vuosaaren seurakuntaa. Kirkkosaliin mahtuu 300 henkilöä. Seurakuntasaleja on kaksi, joista pienempään mahtuu 50 henkilöä ja suurempaan 150 henkilöä.


title: Kulhia

text: Kulhia voi tarkoittaa:


title: Vartiokylän kirkko

text: Vartiokylän kirkko on arkkitehti Pekka Laurilan suunnittelema valkotiilinen kirkkorakennus Vartiokylän kaupunginosassa Helsingissä. Vartioharjun omakotitaloalueen keskellä sijaitseva kirkko valmistui vuonna 1958, ja on siten Suomen vanhimpia monitoimikirkkoja. Valmistuttuaan kirkko oli nähtävyys, jota tultiin katsomaan kauempaakin.


title: Vartiokylän kirkko

text: Vartiokylän kirkon alttarikrusifiksi on Gunnar Uotilan tekemä. ”Suojaavan taivaan alla” -maalauksen on tehnyt Jarmo Mäkilä. Kirkon 16-äänikertaiset urut on valmistanut itäsaksalainen Gemlich.


title: Vartiokylän kirkko

text: Kirkko peruskorjattiin 1999–2000, jolloin alttari irrotettiin seinästä ja kalusteita kevennettiin. Remontin jälkeen uutta olivat ilmastointi ja äänentoistolaitteet. Myös liikuntavammaisten tarpeet otettiin paremmin huomioon.


title: Vartiokylän kirkko

text: Kirkkorakennus on Vartiokylän seurakunnan nimikkokirkko. Kirkkosaliin mahtuu 220 ja Seurakuntasaliin 85 henkilöä. Kirkko on monitoimikirkko, jossa saman katon alta löytyy kirkkotilojen lisäksi keittiö, seurakuntasali, voimistelusali, päiväkerho- ja kokoustilat.


title: Kristiina Rikman

text: Aino Kristiina Rikman (s. 23. marraskuuta 1947 Lahti) on suomalainen kirjallisuuden kääntäjä. Hän on suomentanut yli sata alkujaan englannin- ja ruotsinkielistä teosta.


title: Kristiina Rikman

text: Rikman valmistui ylioppilaaksi vuonna 1967. Hän opiskeli Helsingin yliopistossa suomen kieltä, kotimaista kirjallisuutta ja fonetiikkaa ja valmistui humanististen tieteiden kandidaatiksi vuonna 1972. Opiskeluaikoinaan hän tutustui Kersti Juvaan, jonka kanssa hän kävi Eila Pennasen kääntäjäseminaarin päätyen sitä kautta suomentajaksi. Vuonna 1972 Rikman ryhtyi freelance-kääntäjäksi eikä saattanut loppuun graduaan Paavo Haavikon runoudesta. Vuosina 1981–1990 hän työskenteli myös suomentamisen kurssin opettajana Helsingin yliopistossa. Rikmanin oppilaana oli muun muassa Jaana Kapari, joka suomensi sittemmin "Harry Potter" -kirjasarjan.


title: Kristiina Rikman

text: Rikman on suomentanut lasten- ja nuortenkirjallisuutta, rikoskirjallisuutta, nykykirjallisuutta, matkaoppaita, tietokirjoja ja kuunnelmia useille kustantamoille. Hän on kääntänyt muun muassa John Irvingin, Alice Munron, Philip Rothin, Charles Bukowskin, Ursula Le Guinin, Donna Leonin, Siri Hustvedtin ja Astrid Lindgrenin teoksia. Vuonna 2007 Rikman teki uuden suomennoksen Lindgrenin "Peppi Pitkätossusta". Hän oli aiemmin kääntänyt muun muassa Lindgrenin "Katto-Kassinen"-sarjaa. Vuonna 2005 ilmestyi Rikmanin toimittama kirjan "Suom. huom. Kirjoituksia kääntämisestä", jonka esseissä suomentajat kirjoittavat työstään.


title: Kristiina Rikman

text: Rikman on saanut työstään useita palkintoja ja tunnustuksia. Vuonna 2008 hän sai laajasta käännöstyöstään kääntäjien valtionpalkinnon. Samana vuonna hänelle myönnettiin valtion taiteilijaeläke.


title: Kristiina Rikman

text: Rikman toimi Suomen kääntäjien ja tulkkien liiton hallituksen jäsenenä 1991–1995 ja puheenjohtajana 1996–2000. Hän on ollut Forum Artis -yhdistyksen hallituksen jäsen vuodesta 1995 ja varapuheenjohtaja 1997–1998. Vuonna 2000 Rikman oli opetusministeriön asettaman taiteilijoiden työllistämisedellytyksiä ja sosiaaliturvaa selvittäneen toimikunnan jäsen. Hän on ollut myös valtion kirjallisuustoimikunnan varapuheenjohtaja 2001–2003 ja 2004–2006. Vuonna 2011 Rikman kuului Finlandia-palkintoraatiin.


title: Kristiina Rikman

text: Lähde


title: Tomi Purovaara

text: Tomi Purovaara on helsinkiläisen Globe Art Point ry:n toiminnanjohtaja. Hän on toiminut laajasti kulttuurialan neuvonantajana, hankkeiden ja konseptien kehittäjänä, varainhankkijana ja mentorina. Kulttuurialan johtotehtävissä hän on työskennellyt Kulttuurikeskus Caisan johtajana (2014-2016), Lukukeskuksen toiminnanjohtajana (2013) sekä toiminnanjohtajana CIRKO - Uuden Sirkuksen Keskuksessa (2002–2012) ja Sirkuksen tiedotuskeskuksessa (2006–2011). Purovaara on toiminut myös Valtion taidemuseon Ateneum-salin tuottajana (2004–2005), Sibelius-Akatemian konserttituottajana (2002–2004), Tanssiteatteri Hurjaruuthin tiedotus- ja markkinointipäällikkönä (1998–2002) sekä Nukketeatteri Sampon teatterisihteerinä (1993–1998).


title: Tomi Purovaara

text: Artikkeleita ja esitysarvioita vuodesta 2003 mm. Teatterilehti, Tanssilehti, Stradda, Arts de la Piste.


title: Laurent Delorge

text: Laurent Delorge (s. 21. heinäkuuta 1979 Leuven) on belgialainen jalkapalloilija, pelipaikaltaan keskikenttäpelaaja. Hänen seuransa on ollut 2008 lähtien Roda JC.


title: Laurent Delorge

text: Ennen siirtymistään nykyiseen seuraansa Delorge pelasi 1998 AA Gentissä, 1999-2002 Coventry Cityssä, 2002-2004 Lierse SK:ssä, 2005 RSC Anderlechtissä, 2006 ADO den Haagissa ja 2007 Ajaxissa. Hänen junioriseurojaan olivat muun muassa FC Maleizen ja Tempo Overijse. Maajoukkueessa hän ei ole pelannut.


title: Cirko

text: Cirko - Uuden sirkuksen keskus on esitys- ja tuotantotalo Helsingin Suvilahdessa, joka tarjoaa/ tuottaa ympärivuotista esitystoimintaa pääkaupunkiseudulla. Ympärivuotisella esityskaudella nähdään kotimaisia ja ulkomaisia nykysirkusuutuuksia. Valmiiden esitysten lisäksi Cirkossa pääsee seuraamaan avauksia residenssitoiminnasta; esitysten valmistumista maksuttomissa demoissa. Cirkon esityksissä ja festivaaleilla käy yli 12 000 katsojaa vuodessa. Kausiohjelman kohokohtina ovat nykysirkusfestivaali Cirko-festivaali toukokuussa ja esittävän taiteen rajapinnoilla liikkuva What the Cirk? –minifestivaali marraskuussa. Cirko toimii kansainvälisten nykysirkusryhmien kiintopisteenä Suomessa ja sen tiloissa esiintyy ja harjoittelee vuosittain noin 20 ammattilaisryhmää.


title: Cirko

text: Cirko on toiminut suomalaisen nykysirkuksen edistäjänä ja kehittäjänä jo vuodesta 2002. Vuonna 2011 Helsingin Suvilahteen avattiin Cirkon sirkustalo – 1400 neliötä työskentely- ja esitystiloja uudelle sirkukselle.


title: Cirko

text: Sirkustalo Cirko kokoaa saman katon alle suomalaisia sirkustoimijoita. Cirko talon toimijoita: Cirko - Uuden sirkuksen keskus, Circo Aereo, Sirkuksen tiedotuskeskus, Sirkus Magenta, Suomen nuorisosirkusliitto ry, Sairaalaklovnit, Ravintola Lämpö.


title: Cirko

text: Cirko saa tukea Suomen opetusministeriöltä, Helsingin kaupungilta ja yksityisiltä säätiöiltä.


title: Sirkuksen tiedotuskeskus

text: Sirkuksen tiedotuskeskus on vuonna 2006 perustettu taiteen tiedotuskeskus, jonka tehtävänä on edistää sirkusalan kehitystä ja asemaa Suomessa. Sirkuksen tiedotuskeskus irrotettiin Cirkosta edistämään sirkustietämystä. Keskuksen tehtävä on tiedottaa sirkusalan tapahtumista, luoda ja ylläpitää taiteenalansa kansainvälisiä kontakteja sekä koordinoida sirkuksen kulttuurivientiä. Lisäksi tiedotuskeskus kokoaa tilastoja, tekee tutkimuksia ja selvityksiä ja on mukana perinteen arkistoimistyössä. Vuonna 2008 avautuneeseen Suomalaisen sirkuksen tietokantaan Sirkkaan tiedotuskeskus kokoaa tietoja suomalaisesta ammattisirkustoiminnasta.


title: Sirkuksen tiedotuskeskus

text: Sirkuksen tiedotuskeskus on yhdistyspohjainen organisaatio, jonka jäsenyhdistyksiä ovat muun muassa useat sirkusryhmät ja alan järjestöt. Se saa toiminnalleen tukea opetus- ja kulttuuriministeriöltä. Tiedotuskeskuksen toiminnanjohtajana toimii Lotta Vaulo. Sirkuksen tiedotuskeskuksen toimitilat sijaitsevat CIRKO-keskuksen tiloissa Helsingin Suvilahdessa.


title: Sirkuksen tiedotuskeskus

text: Sirkka-tietokanta on Sirkuksen tiedotuskeskuksen ylläpitämä tietokanta, johon kerätään tietoa suomalaisesta ammattisirkuksesta, niin esityksistä, sirkusryhmistä kuin sirkustaiteilijoista ja -opettajistakin. Tietokanta on avattu vuonna 2008.


title: Britannian albumilista

text: Britannian albumilista () on Britanniassa julkaistava albumilista, jossa sijoitus määräytyy myyntimäärän mukaan. Sitä ylläpitää "The Official UK Charts Company" ja 200 parasta julkaistaan viikoittain "ChartsPlus"-uutiskirjeessä. BBC Radio 2 -kanavalla esitettiin myös 'Album Chart' -ohjelmaa, jota juonsi Simon Mayo, mutta ohjelma lopetettiin 2. huhtikuuta 2007.


title: Britannian albumilista

text: Britannian albumilista saa vähemmän huomiota kuin singlelista, koska albumin kokonaismyynnillä on suurempi merkitys kuin listasijoituksella. Britannian albumilistalla tehtiin vuonna 2005 uusi ennätys levymyynnissä, kaikkien albumien yhteismyyntimäärä oli 126,2 miljoonaa kopiota .


title: 18. tammikuuta (albumi)

text: 18. tammikuuta on suomalaisen Sir Elwoodin hiljaiset värit -yhtyeen yhdeksäs albumi. Se julkaistiin vuonna 2003.


title: 18. tammikuuta (albumi)

text: Albumi nousi Suomen virallisen listan sijalle 8.


Varjoja, varkaita ja vanhoja valokuvia Osa 2 on suomalaisen Sir Elwoodin hiljaiset värit -yhtyeen toinen kokoelmalevy. Se julkaistiin vuonna 2005. Mukana on myös DVD, joka sisältää Tavastialla 1. huhtikuuta 1999 kuvatun konsertin.


title: Varjoja, varkaita ja vanhoja valokuvia Osa 2

text: Albumi nousi Suomen virallisen listan sijalle 15.


title: Frene Ginwala

text: Frene Noshir Ginwala (s. 25. huhtikuuta 1932) on eteläafrikkalainen journalisti ja poliitikko, joka toimi vuosina 1994–2004 maan kansalliskokouksen puhemiehenä.


title: Frene Ginwala

text: Ginwala opiskeli nuoruudessaan lakia Lontoon yliopistossa ja palasi valmistumisensa jälkeen Etelä-Afrikkaan. Välittömästi Sharpevillen verilöylyn jälkeen ANC:n johto pyysi Ginwalaa muuttamaan vanhempiensa luokse Mosambikiin ja auttamaan puolueen varapuheenjohtajan Oliver Tambon salakuljetuksessa poisa Etelä-Afrikasta. Ginwala muutti yhdessä Tambon, Ronald Segalin ja Yusuf Dadoon kanssa Tansaniaan, jonne he perustivat ANC:n päämajan sen jälkeen kun hallitus oli kieltänyt sen toiminnan Etelä-Afrikassa.


title: Frene Ginwala

text: Tansaniassa Ginwala perusti "Spearhead"-aikakauslehden, jossa hän toimi journalistina. Hänestä tuli vuonna 1969 Tansanian presidentin Julius Nyereren tuella maan englanninkielisen sanomalehden "The Standardin" päätoimittaja ja hän työskenteli myös vapaana toimittajana muun muassa "The Guardian", "The Observer" ja "The Economist" -lehdille sekä BBC:lle.


title: Frene Ginwala

text: Vuonna 1974 Ginwala palasi Mosambikiin ja siirtyi työskentelemään täysiaikaisesti ANC:lle. Hän toimi ANC:n virkailijana Tansaniassa, Sambiassa ja Mosambikissa. Hän toimi myöhemmin myös ANC:n politiikantutkimusyksikön johtajana ja toimi sen puhemiehenä Isossa-Britanniassa talouspakotteita ja Etelä-Afrikan ydinohjelmaa koskevissa kysymyksissä.


title: Frene Ginwala

text: Ginwala palasi Etelä-Afrikkaan vuonna 1991 ja osallistui sekä ANC:n että kansallisen naisjärjestön perustamiseen ja osallistui ANC:n delegaattina neuvotteluihin, joissa sovittiin maan uudesta demokraattisesta perustuslaista. Hän nousi maan kansalliskokoukseen vuoden 1994 vaaleissa ja hänet valittiin sen puhemieheksi, missä tehtävässä hän toimi vuoteen 2004 saakka.


title: Kenny Jönsson

text: Kenny Jönsson (s. 6. lokakuuta 1974 Ängelholm) on ammattilaisuransa lopettanut ruotsalainen jääkiekkopuolustaja ja kaksinkertainen olympiavoittaja, joka muistetaan seurauskollisuudestaan Elitserien-seura Rögle BK:lle. Hänen veljensä on jääkiekkolegenda Jörgen Jönsson.


title: Kenny Jönsson

text: Toronto Maple Leafs varasi Jönssonin NHL:aan ensimmäisen kierroksen 12. pelaajana vuonna 1993. Jönsson aloitti uransa aikuisten tasolla Rögle BK:ssa Elitserienissa ja oli olympiakultaa voittaneessa Ruotsin joukkueessa Lillehammerissa vuonna 1994. NHL:ssä hän aloitti Torontossa kaudella 1994–1995, mutta hänet myytiin seuraavan kauden puolivälissä New York Islandersiin. Kaupassa Toronton entinen suosittu kapteeni Wendel Clark palasi kaupunkiin.


title: Kenny Jönsson

text: Jönsson pelasi Islandersissa aina vuoteen 2004, jolloin hän palasi kasvattajaseuraansa Rögle BK:hon. Vuoden 2006 talviolympialaisissa Torinossa Ruotsi voitti kultaa ja Jönsson valittiin turnauksen parhaaksi puolustajaksi. Valinta oli sikäli yllättävä, että turnauksessa oli mukana runsaasti NHL-pelaajia ja Jönsson oli pelannut koko kauden Ruotsin toiseksi ylimmällä sarjatasolla. Samana vuonna Jönsson oli voittamassa myös jääkiekon maailmanmestaruutta. Jönsson valittiin Ruotsin parhaaksi pelaajaksi vuonna 2006.


title: Kenny Jönsson

text: Jönsson ilmoitti 17. kesäkuuta 2009 että hän lopettaa pelaajauransa.


title: Militello in Val di Catania

text: Militello in Val di Catania on noin 7 000 asukkaan kunta Sisilian saarella Italiassa. Se kuuluu Catanian metropolikaupunkiin ja on pinta-alaltaan 62,2 neliökilometriä.


title: Militello in Val di Catania

text: Militello in Val di Catanian naapurikuntia ovat Francofonte, Lentini, Mineo, Palagonia, Scordia ja Vizzini.


title: Militello in Val di Catania

text: Kaupungin nimi tulee latinan sanoista "Militum Tellus" (”sotilaiden maa”), sillä se perustettiin roomalaisena sotilastukikohtana vuonna 214 eaa. Syrakusan piiritystä varten. Tukikohdan rakennuttajana toimi Marcus Claudius Marcellus.


title: Militello in Val di Catania

text: Nykyinen kaupunkikeskus on saanut alkunsa bysanttilaisesta kylästä, ja se laajeni huomattavasti arabihallinnassa. Noin vuonna 1300 Militello in Val di Catanian joutui Barresin perheen haltuun ja 1500-luvulta se oli aatelisen Branciforten perheen omaisuutta. Branciforteilla kaupunki pysyi feodaalijärjestelmän lakkauttamiseen asti. Kaupunki tuhoutui pahoin vuoden 1693 maanjäristyksessä, jonka jälkeen se rakennettiin uudelleen samalle paikalle. Kaupunki rakennettiin barokkityyliin, ja se on yksi Val di Noton maailmanperintökohteen kaupungeista.


title: Militello in Val di Catania

text: Arkkitehtonisesti kaupungin kiinnostavimmat rakennukset ovat Benedictus Nursialaiselle omistettu "Chiesa di S. Benedetto Abate" ja viereinen luostarirakennus, joka toimii nykyään kaupungintalona, "Chiesa di San Nicolò e del Santissimo Salvatore". Jälkimmäisen kirkon holvikellarissa sijaitsee "Museo S. Nicolò". Museon kokoelmassa on messupukuja 1600- ja 1700-luvuilta sekä kalleuksia kaupungin muista kirkoista. Lisäksi museossa on merkittäviä maalauksia, muun muassa Francesco Franzetton alttaritaulu "Marian ilmestys".


title: Militello in Val di Catania

text: "Santuario di Maria SS. della Stella" on 1700-luvulla rakennettu kirkko, jonka alttarilla on Andrea della Robbian lasitettua terrakottaa oleva vaistos. Samalla aukiolla on "Palazzo Majorana", joka on yksi kaupungin harvoista renessanssiajalta säilyneistä rakennuksista. "Chiesa di S. Maria La Vetere" -kirkko tuhoutui lähes täysin vuoden 1693 maanjäristyksestä. Siitä säilyi vain oikean sivulaivan seinä.


title: Sattuman kauppa

text: Sattuman kauppa on Sir Elwoodin hiljaiset värit -yhtyeen kymmenes studioalbumi, joka julkaistiin 11. huhtikuuta 2007.


title: Sattuman kauppa

text: Albumi nousi Suomen virallisen listan sijalle 4.


Jääkiekon maailmanmestaruuskilpailut 2013 olivat 77. jääkiekon miesten MM-kisat. Ne järjestetiin vuoden 2012 MM-kisojen tavoin Ruotsissa ja Suomessa. Kisat päätettiin vuonna 2009 Sveitsin MM-kisojen yhteydessä jakaa Ruotsin ja Suomen kesken. Välierävaiheesta eteenpäin Ruotsi toimi kisojen päänäyttämönä. Vuoden 2012 MM-kisoissa järjestys oli päinvastainen Suomen ja Ruotsin välillä. Kisojen ensimmäiset liput tulivat myyntiin 15. lokakuuta 2012. Ensimmäistä kertaa 27 vuoteen isäntämaa voitti kilpailut, kun Ruotsi löi finaalissa Sveitsin lukemin 5-1. Edellinen mestaruuden voittanut isäntämaa oli Neuvostoliitto vuonna 1986. Olympialaisissa isäntämaan voitto nähtiin tosin jo vuonna 2010, kun Kanada voitti kultaa Vancouverissa. Sveitsin jääkiekkomaajoukkue voitti kisoista ensimmäisen MM-mitalinsa 60 vuoteen.


title: Jääkiekon maailmanmestaruuskilpailut 2013

text: Kisojen yhteydessä päätettiin vuoden 2017 kisojen järjestäjät, joiksi valikoituivat Ranskan Pariisi ja Saksan Köln.


text: Ruotsi valittiin järjestäjämaaksi 21. syyskuuta 2007 Vancouverissa, mutta myöhemmin kisat päätettiin jakaa Suomen kanssa.


text:
Lohkot määräytyivät vuoden 2012 maailmanrankingin perusteella. Itävalta ja Slovenia nousivat 1. divisioonasta pääsarjaan.Pääsarjan kisat &
1. divisioona A-Lohko


text: 2. divisioona A-lohko


text: 3. divisioona


text: Pääsarjan turnaus pelatiin Ruotsissa ja Suomessa, pääsarjan kaksi viimeistä joukkuetta putosivat ensi vuodeksi 1. divisioonaan. 3. divisioonan karsintasarja pelattiin jo lokakuussa 2012 ja muut divisioonat pelattiin huhtikuussa 2013.


text: IIHF valitsi 16 päätuomaria ja 16 linjatuomaria kilpailuihin.


text: Päätuomarit:


text:
Linjatuomarit:
Kisojen kaikki 64 peliä televisioitiin yli 20 teräväpiirtokameralla. Myös YouTube näytti internetin välityksellä otteluita 30 minuutin viiveellä. Kisat televisioitiin myös ensimmäistä kertaa Iso-Britanniassa. Suomessa kisoja selosti MTV3:n kanavilla selostustiimi, johon kuuluivat Antero Mertaranta, Juha Taivainen, Mika Saukkonen, Kimmo Porttila ja Sebastian Waheeb. Maksuttomalla MTV3-kanavalla Antero Mertarannan ääntä kuultiin Suomi–Saksa- ja Suomi–Itävalta-peleissä sekä pronssiottelussa Suomi–Yhdysvallat.


title: Unified Shader

text: Unified Shader tarkoittaa grafiikkasuorittimen sisäistä rakennetta, jossa jokaisella vaiheella (geometria, verteksi, pikseli, ohjelmointi ym.) on samat ominaisuudet. Tämä tunnetaan nimellä "Shader Model 4.0" Direct3D-dokumentaatiossa. Rakenne määrittelee mm. rekisterit ja niiden käyttötarkoitukset ohjelmoinnissa.


title: Unified Shader

text: Aikaisemmissa määrittelyissä oli kaksi erityyppistä suoritinyksikköä: "pixel shader" ja "vertex shader". Nykyisellään shader-yksiköt ovat monipuolisempia ja vähemmän rajoittuneita tehtäviltään. Lisäyksenä mm. "compute shader" GPGPU-käyttöön ja suorittimien luonteen muuttuminen.


title: Unified Shader

text: Yhdistettyjen shader-yksiköiden hyöty on parempi kuormanjako ja siten hyötysuhde; kun samat suorittimet toimivat eri tarkoituksissa grafiikkasuorittimen laskentayksiköistä saadaan helpommin parempi suorituskyky irti riippumatta siitä, mikä on tehtävän työn suhde. Yhdistettyjä shader-yksiköitä kutsutaan myös "stream"-suorittimiksi (AMD) tai "CUDA"-yksiköiksi (Nvidia).


title: Unified Shader

text: Useimmissa grafiikkasuorittimissa "Unified Shader" -mallin noudattaminen tarkoittaa myös suorittimen ohjelmoitavuutta OpenCL- tai CUDA-tuella.


title: Unified Shader

text: Unified Shader -malli ei itsessään määrittele suorittimen mikroarkkitehtuuria. Mallin toteuttavia mikroarkkitehtuureja ovat:


title: Bert Cooper

text: ”Smokin'” Bert Cooper (s. 10. tammikuuta 1966 Sharon Hill, Pennsylvania) on yhdysvaltalainen raskaansarjan nyrkkeilijä. Cooper on kohdannut urallaan muun muassa Evander Holyfieldin. Cooper on myös nyrkkeillyt muun muassa George Foremanin, Ray Mercerin, Riddick Bowen, Michael Moorerin, Larry Donaldin, Corrie Sandersin, Jeremy Williamsin ja Joe Mesin kanssa. Cooperin uran saldona oli 36 voittoa (joista 30 tyrmäystä) ja 22 tappioa.


title: Bert Cooper

text: 1990-luvun aikana Cooper yritti peräti kolme kertaa 18 viikon aikana voittaa itselleen raskaansarjan mestaruuden, siinä kuitenkaan onnistumatta.


title: Bert Cooper

text: Cooperin valmentajana toimi Joe Frazier


title: Teemu Rintala

text: Teemu Rintala (s. 7. marraskuuta 1987 Helsinki) on suomalainen koripalloilija. Hän on pelipaikaltaan sentteri ja pituutta hänellä on 203 cm. Hänen kasvattajaseuransa on Malmin Super-Koris. Rintala on pelannut 47 nuorten maaottelua.


title: Teemu Rintala

text: Pääsarjauransa Rintala aloitti kaudella 2005–06 Espoon Hongan joukkueessa. Hongan riveissä hän pelasi myös kaudella 2006–07, jolloin Honka voitti kuudennen Suomen mestaruutensa. Myös kauden 2007–08 Rintala aloitti Espoon Hongan joukkueessa. Viiden joukkueessa pelatun ottelun jälkeen hän kuitenkin siirtyi loukkaantumisista kärsineeseen UU-Korihaiden joukkueeseen. Kaudelle 2008–09 hän siirtyi Team Componentan joukkueeseen. Hänen SM-sarjauran henkilökohtainen piste-ennätys 16 syntyi 22. joulukuuta 2007 pelatussa ottelussa Team Componentaa vastaan.


title: Frankenström

text: Frankenström on vuonna 2001 valmistunut vaasalaisen Bad Egg Filmsin tekemä kauhukomedia. Elokuva on tiettävästi ensimmäinen kaupallisesti julkaistu findie-tuontanto.


title: Frankenström

text:
Vihtori Frankenströmin syntymäpäiväsuunnitelmiin tulee pieni muutos tämän ottaessa yliannostuksen huumeita. Teemu ja Aleksi, joilta huumeet saatiin, menevät paniikkiin ja vievät ruumiin kaverinsa, Aapo Lovecraftin, luo. Yhdessä he selviävät ongelmasta ja saavat Vihtorin takaisin elävien kirjoihin. Mutta ei normaalina, Aapo kun vahingossa söi osan Vihtorin aivoista. Mielipuolinen Vihtori karkaa leikkaussalista murhaten muutaman poliisin. Tästä seuraakin suuri takaa-ajo, johon kutsutaan jopa poliisien erikoisjoukot.
Suomessa "Frankenström" julkaistiin myynti- ja vuokra-DVD:nä ja VHS:nä 1. joulukuuta 2002. Julkaisijana toimi Future Film.


title: Elephants Dream

text: Elephants Dream on vuonna 2006 julkaistu tietokonegrafiikalla tuotettu lyhytelokuva. Sitä levitetään Creative Commons Attribution 2.5 -lisenssin alla. Elokuvan musiikki on julkaistu erikseen Creative Commons Attribution-NonCommercial-NoDerivs 2.5 -lisenssin alla.


title: Elephants Dream

text: Elokuvan päähenkilöinä ovat nuori Emo ja vanhempi Proog, jotka ovat valtavan koneen sisällä. Juoni on hyvin moniselitteinen.


title: Elephants Dream

text: Proog yrittää selittää Emolle, miten välttää vaaroja koneen sisällä: jotkin normaaleilta näyttävät asiat ovat turvallisia, jotkin petollisia.


title: Elephants Dream

text: Elokuva tuotettiin lähes kokonaan eri avoimen lähdekoodin ohjelmistoilla. Pääasiallisena työkaluna oli Blender ja Ubuntu-käyttöjärjestelmä, ja muita ohjelmistoja olivat mm. GIMP ja Inkscape. Ainoat suljetut ohjelmat olivat Mac OS X -käyttöjärjestelmä renderöintifarmissa, sekä musiikin tekemisessä käytetty Reaktor. Osa tuotantobudjetista kuluikin ohjelmistojen kehittämiseen, ja Blender-ohjelmaan saatiin elokuvan johdosta uusia ominaisuuksia, tärkeimpänä kuvan jälkikäsittelyjärjestelmä.


title: UEFA Futsal Cup

text: UEFA Futsal Cup on futsalin eurooppalaisille seurajoukkueille tarkoitettu kilpailu. Se on myös korkein eurooppalaisten seurajoukkueiden välillä pelattava kilpailu. Cupiin osallistuvat kansallisten sarjojen mestarit.


title: UEFA Futsal Cup

text: UEFA Futsal Cupia on pelattu kaudesta 2001–2002 lähtien. Sitä ennen seurajoukkueiden Euroopan-mestaruudesta on pelattu epävirallisesti Futsal European Clubs Championshipissa vuosina 1985–2001.


title: UEFA Futsal Cup

text: UEFA Futsal Cupiin voi ottaa osaa kunkin maan kansallinen mestari. Lisäksi hallitsevalla mestarilla on myös osallistumisoikeus. Cupin kierrokset pelataan lohkomuotoisina miniturnauksina. Kullakin kierroksella lohkossa on pääsääntöisesti neljä joukkuetta ja jatkoon pääsee yksinkertaisen sarjan jälkeen kierroksesta riippuen 1-2 joukkuetta. Kaudesta 2006–2007 alkaen kierroksia on ollut kolme - esikierros (), pääkierros () ja eliittikierros (). UEFA:n rankingin perusteella osa joukkueista aloittaa suoraan pääkierrokselta ja neljä parasta eliittikierrokselta. Eliittikierroksen lohkojen voittajat pääsevät finaaliturnaukseen, jossa pelataan välierät ja finaali.


title: UEFA Futsal Cup

text: Kaudella 2001–2002 ja kaudesta 2006–2007 lähtien finaali on pelattu yksiosaisena. Näiden kausien välissä pelattiin kaksiosainen finaali, jossa otteluiden yhteistulos ratkaisi.


title: UEFA Futsal Cup

text: Suomalaisjoukkueet ovat osallistuneet UEFA Futsal Cupiin sen perustamisesta lähtien. Suomesta pääsee osallistumaan aina Futsal-liigan voittanut joukkue. Golden Futsal Team (kerran) ja Ilves FS (kahdesti)ovat voittaneet esikarsintaturnauksensa, mutta toistaiseksi yksikään suomalaisjoukkue ei ole päässyt ensimmäiseltä varsinaiselta kierrokselta jatkoon.


title: 1990–1992

text: 1990–1992 on YUP:n kokoelmalevy, joka ilmestyessään sisälsi yhtyeen kaiken siihen mennessä levytetyn suomenkielisen tuotannon lukuun ottamatta EP:itten "Who Dares Farts" ja "Whlap-Zap Ninja" suomenkielisiä kappaleita. Se sisältää ep:t "Turpasauna!" ja "Julmasti juhlallista", pitkäsoiton "Huuda harkiten" sekä singlen "Daavidin fuzz / Paratiisin sahakielet".


title: 1990–1992

text: Turpasauna


title: 1990–1992

text: Julmasti juhlallista


title: 1990–1992

text: Huuda harkiten"


title: 1990–1992

text: Daavidin fuzz / Paratiisin sahakielet


title: 1990–1992

text: Kaikki sanoitukset, sävellykset ja sovitukset: YUP, paitsi 3 sanat J. Rytkönen ja Jarkko Martikainen, 4 sanat J. Rytkönen, 20 sanat Jussi Hyyrynen ja Mikko Viljakainen, 11 ja 24 sanat Antti Leikas sekä 1 "Kaada bensaa housuihin, sytytä mun kalsarit palamaan, katko kaikki kylkiluut" J. Kokkonen


title: SONACA

text: SONACA (Société Nationale de Construction Aérospatiale S.A.) on belgialainen lentokonetehdas. SONACA on ainoa kolmesta suuresta Belgiassa toimivasta lentokonetehtaasta, joka on belgialaisessa omistuksessa. Yhtiön Belgian tehdas on Brysselin Charleroin lentokentällä.


title: SONACA

text: SONACA jatkaa belgialaisen Avions Fairey -yhtiön toimintaa, joka käynnistyi vuonna 1931. 1930-luvun lopussa yhtiö kokosi Hawker Hurricane -hävittäjiä Belgian ilmavoimille. Tehdas vauroitui saksalaisten pommittaessa sitä toukokuussa 1940. Tehdas uudistettiin vuonna 1946. Se kokosi Gloster Meteor- ja Hawker Hunter -hävittäjiä 1950-luvulla. Yhtiö huolsi Belgian ilmavoimien F-84F-koneita 1960-luvun alkuun asti ja rakensi Belgian tilaamat Lockheed F-104 Starfighterit yhdessä belgialaisen SABCAn kanssa vuosina 1962–1965. Vuosina 1964–1971 se huolsi Saksan Luftwaffen F-104G-hävittäjiä.


title: SONACA

text: Avions Fairey muuttui SONACA-yhtiöksi 1. kesäkuuta 1976.


title: SONACA

text: 1979–1991 SONACA valmisti 160 kpl F-16-hävittäjiä Belgialle ja Tanskalle.


title: SONACA

text: Nykyisin yhtiön tuotannon painopiste on siviililentokoneiden osavalmistuksessa mm. Airbusille, Boeingille ja Embraerille.


title: SONACA

text: Yhtiö valmistaa myös satelliittien runkorakenteita: Hermès-sukkulan tuotekehitys, ARD, CRV, X-38-prototyyppi, SPOT 5, ISS:n Columbus-moduulin osia, Beagle 2, Aladin, CoRoT, Pléiades.


title: Rick Riordan

text:
Rick Riordan (s. 5. kesäkuuta 1964 San Antonio, Texas, Yhdysvallat) on yhdysvaltalainen kirjailija, joka on kirjoittanut Percy Jackson -nuortenkirjasarjan. Fantasiasarjan aloittaa "Salamavaras" (2005).
Riordan on kirjoittanut Percy Jackson -sarjan lisäksi tälle jatkoa olevan Olympoksen sankarit -sarjan sekä rikosromaanisarjan "Tres Navarre". Hän on opettanut englantia ja historiaa kouluissa. Hän asuu vaimonsa ja kahden poikansa kanssa syntymäkaupungissaan San Antoniossa. Riordan on myös kirjoittanut The 39 Clues -kirjasarjan ensimmäisen kirjan "The Maze of Bones" () Riordanin nuortenkirjasarja on nimeltään "Kanen aikakirjat", joka sekoittaa Percy Jacksonien tapaan suuria muinaiskulttuureja tähän päivään. "Kanen aikakirjat" kertoo muinaisen Egyptin jumalista. Riordanin Punainen pyramidi voitti vuoden 2010 School Library Journal-palkinnon.


title: Rick Riordan

text:
Näiden jälkeen
Riordan on aloittanut kirjasarjan "Magnus Chase", joka edellisten sarjojen tavoin sekoittaa muinaiskulttuureita nykyaikaan. Sarja kertoo viikinkijumalista. Riordan on kirjoittanut myös Olympoksen Sankarit-sarjan jälkeiseen aikaan sijoittuvan kirjasarjan The Trials of Apollo, joka kertoo muiden jumalten rangaistuksena puolijumalaksi muutetun Apollonin seikkailuista. Kirjasarjan ensimmäinen ja toinen osa on käännetty suomeksi.


title: Helmiäiskala

text: Helmiäiskala ("Argyropelecus affinis") on sukasuukalojen lahkoon kuuluva syvänmeren kala. Kalalla ei ole ihmiselle taloudellista merkitystä.


title: Helmiäiskala

text: Helmiäiskalalla on kaksi helmeä muistuttavaa silmää. Kuten kaikilla syvän meren kaloilla, ovat helmiäiskalankin silmät suhteessa erittäin suuret muuhun ruumiiseen nähden. Lajin suu sijaitsee pään yläosassa. Aikuinen kala saavuttaa noin kahdeksan sentin pituuden.


title: Helmiäiskala

text: Helmiäiskala suojautuu pedoilta vatsapuolestaan loistavan sinertävän valon avulla, jonka voimakkuutta se pystyy säätelemään olosuhteiden mukaan. Valon avulla kala estää varjoaan näkymästä alaspäin yhtä selvästi. Valontuottamiskyvyn yksilöt saavuttavat noin 14 millin pituisina.


title: Helmiäiskala

text: Helmiäiskala elää pääosin 300-650 metrin syvyydessä. Öisin kalat nousevat 170-500 metrin syvyyteen ja päivät ne viettävät syvemmällä, yli 300 metrissä. Kalaa tavataan lähes kaikilla syvänmeren alueilla 45. pohjoisen ja eteläisen pituuspiirin välillä. Sen elinalue kattaa sekä Atlantin Tyynen meren että Intian valtameren, niiden keskialueita lukuun ottamatta.


title: Helmiäiskala

text: Pienet yksilöt käyttävät ravinnokseen hankajalkaisia ja raakkuäyriäisiä, isompien ravintoa ovat krillit, salpat ja nuolimadot. Helmiäiskala siivilöi ravintonsa planktonista.


title: Matti Hyvönen

text: Matti Olavi Hyvönen (s. 12. huhtikuuta 1929 Tampere) on suomalainen kirjailija.


title: Matti Hyvönen

text: Hyvösen esikoisteos, työläisromaani "Punainen taivaanranta", kertoi kutomatyöläisten lakkohankkeesta.


title: Kristi Leskinen

text: Kristi Leskinen (s. 10. helmikuuta 1981 Uniontown, Pennsylvania) on yhdysvaltalainen freestylehiihtäjä. Winter X Games IX:ssä Leskinen oli kolmas naisten superpipessa. Rukan MM-kisoissa 2005 hän sijoittui toiseksi half-pipessa. Hänellä on useita muitakin kärkipään sijoituksia kansainvälisissä kilpailuissa. Hän on ensimmäinen ”720 rodeo” -hypyn tehnyt nainen.


title: Kristi Leskinen

text: Leskisellä on suomalaiset sukujuuret.


title: Kristi Leskinen

text: Leskinen tunnetaan urheilusaavutusten lisäksi ulkonäöstään. FHM-lehti listasi hänet vuosittaisella 100 seksikkäimmän naisen listallaan vuonna 2005 sijalle 90. Vuonna 2007 hän oli Teen Choice -palkintoehdokkaana luokassa ”Choice Action Sports Female”.


title: Bugi Fiction

text: Bugi Fiction: Legenda sormuksesta on vuonna 2003 valmistunut vaasalaisen Bad Egg Filmsin tekemä toimintakomedia. Elokuva on kuvattu osittain Lontoossa.


title: Bugi Fiction

text: Legendan mukaan aikojen alussa luotiin suuria voimia omaava rengas, joka kulki vuosisatoja saman suvun edustajalta toiselle. Renkaalla on monta käyttötarkoitusta, niin ylä- kuin alapäässä ja siksi suku on vaalinut sitä huolellisesti. Jotkut viisaammat ihmiset ovat kutsuneet tätä rengasta jopa sormukseksi. Nyt sormus on kuitenkin kadonnut ja sitä lähtee etsimään suvun tuorein edustaja, lontoolainen John Bugilanca. Tutkimukset johtavat yllättäen Suomeen, jonne John kauhukseen joutuu myös matkustamaan. Edessä on uskomaton seikkailu, jossa tarvitaan nopeita refleksejä, joustavia luita ja kunnollista libidoa. Vastaansa Bugilanca saa nimittäin venäjän mafiosoja, suomalaisia naisia, ninjoja ja muita hahmoja, jotka saavat normaalin ihmisen tuhrimaan housuunsa. Tarunomainen elokuva hyvän ja pahan taistelusta, ystävyydestä, seksistä ja tarpeettomasta väkivallasta vie katsojan maailmaan, jolle mielikuvituskaan ei vedä vertoja.


title: Bugi Fiction

text: Elokuva on esitetty 9. ja 14. huhtikuuta 2003 "Wasa Palats"issa Vaasassa. Kyseessä oli elokuvan alkuperäisen 85-minuuttisen version ainoat julkiset esitykset. Elokuva esitettiin myös Norjan Trondheimissa, Midt-Nordisk Film Festival:lla 30. lokakuuta 2004.


title: Bugi Fiction

text: Suomessa "Bugi Fiction" julkaistiin myynti- ja vuokra-DVD:nä 13. helmikuuta 2004. Julkaisijana toimi Future Film.


title: Työstökone

text: Työstökone on kone, jolla muotoillaan metallia tai jotakin muuta kiinteää materiaalia jollakin materiaalia poistavalla menetelmällä. Työstökoneissa on jokin tapa tuottaa ohjattu liike, jolla työstettävään kappaleeseen saadaan haluttu muoto. Lastuavia työstökoneita ovat muun muassa sorvit, jyrsinkoneet ja porat. Työstökone voi olla manuaalisesti ohjattu, kuten tyypillisesti harrastuskäytössä olevat, mutta teollisessa tuotannossa olevissa on yleensä numeerinen ohjaus.


title: Kimmo Lehtonen (keilaaja)

text: Kimmo Juhani Lehtonen (s. 12. maaliskuuta 1968 Helsinki) on suomalainen keilaaja. Kimmo aloitti keilailiun vuonna 1980, ja pääsi maajoukkueeseen vuonna 1985. Kimmo oli nuorin sm-finalisti kautta aikain vuonna 1984, kun hän pääsi finaalin myös 16-vuotiaan Sami Luodon kanssa.


title: Kimmo Lehtonen

text: Kimmo Lehtonen (s. 16. kesäkuuta 1967, Turku) on suomalainen tieteiskirjailija.


title: Kimmo Lehtonen

text: Lehtosen ensimmäinen romaani "Timbuktun hetket" ilmestyi 1997. Teos kertoo ihmisen suhteesta uskontoon, tietoverkkoihin ja tekoälyyn. Toinen romaani "Yli uusien rantojen" (2000) käsitteli ihmiskunnan tilannetta suuren mullistuksen, avaruusolentojen vierailun, jälkeisessä tilanteessa.


title: Kimmo Lehtonen

text: Kolmannen romaaninsa "Lueminut" (2006) Kimmo Lehtonen julkaisi Internetissä. Romaani on Suomen ensimmäinen kaunokirjallinen Creative Commons -teos. "Lueminut" kuvaa lähitulevaisuuden maailmaa, jossa ihmiset ja ajatukset muodostavat avoimen verkoston. Hakkerit, anarkistit ja muut radikaalit vaihtoehtoliikkeet haastavat Euroopan unionin. Teos liittyy utopiakirjallisuuden perinteeseen. Lehtosen mukaan "Lueminut" on paitsi kaunokirjallinen teos myös poliittinen kannanotto avoimen yhteiskunnan puolesta. Kirjan innoittajina ovat toimineet Internet-, Linux- ja open source -ohjelmistojen kehittäjien muodostamien yhteisöjen verkostot.


title: Kimmo Lehtonen

text: Lehtonen on myös mukana suomalaisten tieteiskirjallisuuden harrastajien järjestötoiminnassa, muun muassa "Tähtivaeltaja"-lehdessä, ja ylläpitää Babek Nabel -keskustelupalstaa. Päätoimeltaan hän on yrittäjä ja konsultti ja asuu Helsingissä.


title: Modica

text: Modica on kaupunki ja kunta Ragusan maakunnassa, Sisilian saarella, Italiassa. Se sijaitsee 13 kilometriä etelään Ragusan kaupungista. Kunta on pinta-alaltaan 292 neliökilometriä ja siellä on asukkaita lähes 55 000.


title: Modica

text: Modica sijaitse Monti Iblei -vuorilla kapeassa solassa, jonka muodostavat neljä kukkulaa. Kaupunki voidaan jakaa kahteen osaan: kukkulalla on Modica Alta ja laaksossa Modica Bassa. Osia yhdistää kapeiden kujien ja portaiden muodostama alue. Kaupunki on 1900-luvulla laajentunut uusille asuinalueille, kuten Modica Sordaan, Monserratoon ja Idriaan.


title: Modica

text: Kunnan rajanaapureita ovat Buscemi, Giarratana, Ispica, Noto, Palazzolo Acreide, Pozzallo, Ragusa, Rosolini ja Scicli.